‘Tangisan Selangau yang dituntut’

LAWAS: Pengundi di Parlimen Lawas perlu menginsafi ‘tangisan pengundi Parlimen Selangau’ yang diabaikan oleh Baru Bian.

Ahli Dewan Undangan Negeri (ADUN)Tamin, Christopher Gira Sambang dari Selangau mendedahkan bagaimana harapan rakyat di Selangau yang kecewa dengan khidmat Baru Bian yang menjadi penyandang kerusi Selangau itu.

Baru Bian kini ‘lari’ bertanding kerusi Parlimen Lawas mewakili Parti Sarawak Bersatu (PSB) mencabar penyandangnya, Datuk Henry Sum Agong, yang mewakili Gabungan Parti Sarawak (GPS).

Gira berkata, dahulu Baru Bian mewakili Parti Keadilan Rakyat (PKR) dari gabungan Pakatan Harapan (PH) dan menaburkan pelbagai janji manis yang mempersonakan rakyat Selangau.

“Bila menang dan menjadi Menteri Kerja Raya, tidak banyak yang beliau beri untuk rakyat khususnya di Selangau yang memerlukan pembangunan dari Kerajaan Persekutuan,” katanya pada sesi Pemimpin Bersama Rakyat di Kampung Gaya Lama Lawas hari ini.

Gira juga mendedahkan bagaimana beliau harus membahagi projek kecil luar bandar dan peruntukan ADUN untuk membantu penduduk di rumah-rumah panjang di Selangau.

“Saya datang ke Lawas menagih segala janji Baru Bian kepada rakyat Selangau yang beliau tinggalkan begitu sahaja selepas 22 bulan menjadi menteri.

“Tidak ada ucapan selamat tinggal atau terima kasih kepada pengundi di Selangau, rakyat seperti anak yatim yang ditinggalkan bapa dan sekarang beliau menabur janji lagi di Lawas,” katanya kecewa.

Gira berpesan supaya pengundi di Parlimen Lawas melihat sendiri hasil yang mampu dilakukan Baru Bian selama menjadi ADUN Ba’kelalan mewakili PSB dan Ahli Parlimen Selangau sewaktu bersama PKR.

Katanya, kedua-dua kawasan itu diabai dan tidak mendapat sebarang peruntukan pembangunan yang mampu mengubah nasib rakyat.

Hadir sama ialah Henry Sum Agong, Setiausaha Politik kepada Premier Sarawak Awangku Jinal Abedin Pengiran Jawa, bekas Ahli Parlimen Bukit Mas dan Duta Khas ke Romania Datuk Mutang Tagal dan Setiausaha Agung Parti Demokratik Progresif (PDP), Datuk Nelson Balang Rining.

Oleh ADENG EDRUS

See author's posts


Penduduk sambut baik perkhidmatan bas hidrogen

KUCHING: Penduduk Kuching gembira perkhidmatan bas hidrogen percuma di Kuching yang disediakan kepada penduduk tempatan dan pelancong kembali beroperasi semula.

Seorang penumpang, Tan Yuan Yuan, 58, berkata, dia gembira ada bas hidrogen ini kerana ia memberi kemudahan kepada penduduk tempatan dan pelancong kerana dapat berjalan di banyak tempat sekitar dan destinasi menarik di Kuching.

“Selain itu, ia juga membantu menjimatkan perbelanjaan kita dari segi kos pengangkutan,” katanya.

Jelas Tan, setakat ini, mungkin orang yang mengguna bas hidrogen ini kurang kerana ia baru mula beroperasi semula.

“Sebelum ini, ia pernah beroperasi tetapi kali ini mungkin kerana ramai orang masih tidak tahu bahawa bas hidrogen ini sudah mula beroperasi.“Tidak lama lagi akan banyak orang yang menggunakan bas hidrogen ini,” katanya.

Sementara itu, seorang penumpang yang enggan dikenali berkata, khidmat ini sangat bagus kerana waktu operasi bas ini sangat tepat dan ia lebih memudahkan orang ramai yang menggunakannya.

“Saya gembira dengan adanya bas hidrogen seperti ini kerana kita boleh pergi berjalan di sekitar Bandaraya Kuching secara percuma,” ujarnyaMenurutnya, banyak yang masih tidak tahu bahawa bas hidrogen ini sudah beroperasi.

“Kalau mereka tahu bahawa bas ini sudah beroperasi, saya rasa semakin ramai yang akan menggunakan bas ini.

“Sambutan bas ini juga baik dan orang ramai akan menggunakan bas hidrogen ini untuk berjalan sekitar Bandar raya Kuching,” katanya.

See author's posts


Harap ada wakil Sarawak dalam ‘Kerajaan Perpaduan’

KUCHING: Naib Presiden Parti Pesaka Bumiputera Bersatu (PBB), Dato Sri Abdul Karim Rahman Hamzah berharap kabinet baharu yang bakal dibentuk oleh ‘Kerajaan Perpaduan’ akan turut melibatkan Ahli Parlimen dari Sarawak.

“Pengumuman Datuk Seri Anwar Ibrahim menjadi Perdana Menteri ke-10 melerai kebuntuan rakyat Malaysia selama ini

“Jadi ada ‘Kerajaan Perpaduan’ disediakan untuk rakyat Malaysia. Ini adalah satu perkembangan yang sangat baik,” katanya pada sidang media sempena Festival Sunbear di Bangunan Baitulmakmur II, sebentar tadi.

Katanya, beliau gembira dengan pelantikan itu.

“Sesiapa yang akan berada di kabinet, kita serahkan keputusan ini kepada Perdana Menteri dengan kuasa prerogatifnya. Namun, saya harap Sarawak tidak ketinggalan (diberi) kementerian  penting.

“Hal ini kerana kita mahu lihat kedudukan Sarawak terjaga,” katanya.

Abdul Karim berkata, Sarawak turut  memainkan peranan besar untuk pembangunan Malaysia.

Oleh NUR AIN OTSMAN

See author's posts


Australia hampiri Qatar

GEMBIRA SAKAN … Pemain Australia meraikan kemenangan bersama rakan sepasukan selepas menumpaskan Emiriah Arab Bersatu 2-1 kelmarin. Sekali gus menghampiri perjalanan ke Piala Dunia tahun ini ke Qatar

AJDIN Hrustic meledakkan gol kemenangan lewat perlawanan untuk menyaksikan Australia melakarkan kemenangan menewaskan Emiriah Arab Bersatu 2-1 kelmarin.

Dengan itu, Australia hanya perlu beraksi pada perlawanan terakhir untuk mengesahkan tempat ke Piala Dunia tahun ini ke Qatar.

Tendangan voli pemain tengah Eintracht Frankfurt, Hrustic yang melencong pada minit ke-84 meneruskan pertembungan zon Asia di Ahmad Ali Stadium yang akan menganjurkan tujuh perlawanan dalam Piala Dunia November ini.

Lebih daripada 4,000 penyokong UAE merangkumi lebih separuh penonton di stadium berkapasiti 40,000 di pinggir bandar Doha di mana pemain terpaksa disejukkan dengan penghawa dingin untuk mengekalkan suhu petang.

Australia akan menentang Peru di stadium yang sama pada 13 Jun ini dalam usaha mereka untuk layak ke pusingan akhir kelima berturut-turut, bergelut mendapatkan kelebihan dengan jurulatih Graham Arnold berkata, beliau mengharapkan lebih daripada pemainnya pada perlawanan seterusnya.

“Saya 50 peratus gembira dengan pasukan. Saya rasa masih banyak peningkatan yang diperlukan masa akan datang,” kata Arnold.

Jurulatih itu yang berkata sebelum perlawanan bahawa ‘kekuatan mental Australia’ membolehkan mereka mengharungi ditambah dengan cabaran yang dilontarkan kepada pemain di bilik persalinan sama ada mereka boleh memberikan lebih banyak ‘semua mereka bersetuju’.

UAE berusaha melayakkan diri ke Piala Dunia buat kali kedua sejak penampilan pertama mereka pada 1990.

Jurulatih Argentina mereka, Rodolfo Arruabarrena berkata, pemain UAE “kurang stamina dalam 15 minit terakhir’ untuk meneruskan perjuangan mereka. – AFP

See author's posts


Pergerakan harga MSM dipengaruhi pasaran Petroleum

KUALA LUMPUR: Petroleum adalah kunci bagi memahami pasaran minyak sawit semalam kerana ia menentukan harga minyak sawit mentah (MSM) menerusi jalur harga dan juga merupakan petunjuk kepada keadaan ekonomi dunia, kata Pakar Perladangan Dr. James Fry daripada LMC International Ltd.

Beliau berkata, sukar bagi pasaran minyak sawit untuk optimis kerana dunia kini berada dalam keadaan kemelesetan.

“Jika Pertubuhan Negara-Negara Pengeksport Petroleum (OPEC) bersikap wajar, penanda aras minyak mentah Brent mungkin boleh mencecah paras US$50 setong pada akhir tahun,” katanya semasa pembentangan slaid pada Seminar Internet Minyak Sawit  (Pointers) anjuran Majlis Minyak Sawit Malaysia (MPOC) dan Bursa Malaysia Derivatives yang berlangsung dari 22 hingga 28 Jun.

Minyak mentah Brent ketika ini didagangkan pada US$42.21 setong, naik sebanyak 0.05 peratus.

Fry berkata, sekiranya minyak mentah Brent didagangkan pada US$50 setong, ini membayangkan harga MSM EU berada di bawah sedikit daripada paras US$500 setan metrik (US$1=RM4.28).

Pakar perladangan itu juga berkata, bekalan minyak sawit tidak banyak dipengaruhi oleh kawalan pergerakan dan pandemik Covid-19.

Malaysia kali pertama melaksanakan Perintah Kawalan Pergerakan (PKP) pada 18 Mac yang menyaksikan operasi semua industri dalam negara terhenti.

Bagaimanapun, menyedari minyak sawit merupakan sebahagian daripada komoditi penting, industri itu diberikan pengecualian untuk beroperasi, tetapi perlu mematuhi prosedur operasi standard (SOP).

“Agak mengejutkan Covid-19 tidak membawa impak yang besar kepada bekalan minyak sawit. Terdapat tempoh penutupan singkat di Sabah tetapi ia telah berakhir dan tidak begitu menjejaskan pengeluaran,” katanya sambil menambah pengeluaran minyak sawit Malaysia dijangka tidak berubah pada 2020.

Menurutnya, stok minyak sawit dijangka meningkat di aras paras tiga juta tan metrik sejajar dengan stok minyak isirung sawit dan apabila stok meningkat, harga akan turun sedikit.

“Bagaimanapun, permintaan minyak sayuran terjejas akibat daripada Covid-19. Permintaan bahan api terjejas akibat kemelesetan dan jadi, walaupun dengan mandat biodiesel, penggunaan biodiesel terjejas.

“Permintaan makanan juga terjejas dan kita mempelajari bahawa betapa pentingnya sektor hospitaliti bagi penggunaan minyak sawit. Restoran makanan segera, kedai menjual makanan ringan, institusi hotel adalah pengguna utama minyak sawit dan pandemik itu benar-benar telah menjejaskan sektor tersebut,” katanya.

Tahun ini menandakan ulang tahun ke-10 platfom Pointers yang dilancarkan pada 2010 dengan ahli asas hanya 200.

Dalam tempoh 10 tahun lepas, ahli Pointers telah meningkat dengan ketara dan ketika ini ia mempunyai lebih daripada 5000 ahli berdaftar dari lebih 50 negara.

Platform itu terbukti menjadi instrumen efektif untuk mendekati khalayak global dengan menyediakan bukan sahaja trend harga minyak boleh dimakan utama tetapi juga untuk berkongsi perkembangan terkini dan peluang daripada rantau dunia yang berbeza.

Bagi edisi khas Pointers ini, MPOC dan Bursa Malaysia Derivatives telah mendapatkan 10 pakar bagi berkongsi pengalaman mereka mengenai kemajuan industri, prospek harga dan impak Covid-19 ke atas permintaan di pasaran utama.- Bernama

See author's posts


Malaysia pengerusikan mesyuarat pegawai kanan APEC

KUALA LUMPUR: Malaysia akan mempengerusikan Mesyuarat Pegawai Kanan Luar Biasa Maya (VESOM) Kerjasama Ekonomi Asia Pasifik (APEC) mengenai pandemik Covid-19 pada 27 Mei, berbeza daripada Mesyuarat Pegawai Kanan konvensional sebelum ini yang dijalankan secara fizikal dengan penyertaan digital yang terhad.

Mesyuarat itu, yang akan diadakan pada 7 malam, merupakan respons yang proaktif dan penting kepada pernyataan Menteri Bertanggungjawab bagi Perdagangan (MRT) APEC yang dikeluarkan pada 5 Mei, menurut Kementerian Perdagangan Antarabangsa dan Industri (MITI).

“VESOM yang akan datang akan memberi tumpuan kepada pengoperasian penyataan MRT APEC mengenai Covid -19.

“VESOM dijangka membincangkan isu-isu utama berkaitan pemulihan ekonomi selepas Covid untuk rantau ini, selain memastikan usaha dilakukan untuk mengurangkan impak kesihatan daripada krisis tersebut yang terus memberikan hasil positif,” menurut kementerian itu dalam kenyataan semalam.

MITI berkata, mesyuarat itu akan turut meninjau kemungkinan inisiatif kerjasama antara 21 ekonomi APEC yang boleh membawa kepada penyelesaian serantau jangka panjang untuk pemulihan ekonomi yang mampan.

Selain daripada wakil sektor awam dari 21 ekonomi anggota APEC, VESOM akan turut menyaksikan penyertaan daripada penggiat sektor swasta melalui Majlis Penasihat Perniagaan APEC.

MITI berkata, majlis itu dijangka memberi pandangan mengenai peranan yang ditakrifkan semula untuk sektor awam dan swasta dalam dunia selepas Covid.

Dengan ekonomi anggota APEC yang merangkumi empat benua dan beroperasi dalam lapan zon waktu yang berbeza, VESOM ini boleh menjadi permulaan kepada normal baharu untuk mesyuarat APEC pada masa depan, katanya.

Antara lain, pernyataan MRT APEC mengenai Covid-19 menyatakan ekonomi anggota akan memudahkan aliran barangan dan perkhidmatan penting untuk memerangi pandemik tersebut termasuk ubat-ubatan, bekalan dan peralatan perubatan, pertanian dan produk makanan serta bekalan lain merentasi sempadan, dan mengurangkan gangguan kepada rantaian bekalan global.

“Kami akan turut memastikan hubungan perdagangan kekal terbuka dan mengkaji cara-cara untuk memudahkan pergerakan penting individu merentasi sempadan, tanpa menjejaskan usaha untuk mencegah penularan virus tersebut. Kami akan bekerjasama erat untuk mengenal pasti dan menyelesaikan sebarang halangan perdagangan yang tidak wajar,” katanya. – Bernama

See author's posts


SMK Sri Samarahan bakal selesai masalah kesesakan pelajar

KOTA SAMARAHAN – Pembinaan Sekolah Menengah Kebangsaan (SMK) Sri Samarahan adalah kunci penyelesaian kepada masalah kesesakan pelajar di kawasan ini.

Calon Gabungan Parti Sarawak (GPS) bagi kerusi Parlimen Kota Samarahan, Datuk Rubiah Wang berkata sekolah baharu itu bakal menyuraikan jumlah pelajar yang sudah padat di dua sekolah sedia ada.

“Saya sudah lama berazam dan berusaha untuk menyelesaikan masalah kesesakan pelajar di SMK Muara Tuang dan SMK Kota Samarahan yang menjadi keluhan ibubapa selama ini.

“Alhamdulillah, projek SMK Sri Samarahan ini sudahpun diluluskan pada 2018 dan proses pembinaan sudahpun bermula,” katanya ketika ditemui semasa melawat tapak pembinaan SMK Sri Samarahan di sini, hari ini.

Beliau berkata, sekolah itu bakal menempatkan seramai 1,500 orang pelajar dari kawasan Desa Ilmu dan kawasan perkampungan meliputi Kampung Meranek sehingga Kampung Mata Parang.

Rubiah berkata, sekolah yang diusahakannya sejak 2016 itu bukan sahaja memberi manfaat dan keselesaan kepada pelajar, malah kepada ibubapa.

“Sekolah yang menelan belanja RM53.7 juta ini terletak berhampiran Kampung Meranek dan Kampung Empila dan bakal mempunyai 47 bilik kelas.

“Ibubapa di kawasan ini tidak perlu lagi rungsing untuk menghantar anak-anak mereka ke asrama kerana sekolah ini lebih dekat dan selesa,” katanya.

Mengulas lanjut mengenai SMK Muara Tuang, Rubiah berkata sejumlah RM72 juta telah diperuntukkan untuk projek gantian penuh sekolah ini.

“Projek yang dijangka akan bermula pada hujung tahun ini bertujuan untuk membina semula atau menggantikan bangunan sekolah ini yang sudah lama dan uzur.

“Ini bagi memastikan pelajar dan guru di sekolah ini dapat menjalankan sesi pembelajaran dalam keadaan yang lebih selamat dan selesa”, katanya.

Dalam perkembangan lain, Rubiah turut menyatakan bahawa pembinaan SK Pengkalan Kuap yang menelan belanja RM33 juta sudah siap sepenuhnya dan bakal beroperasi pada tahun depan.

See author's posts


KKD kaji tingkatkan kompaun kes kebocoran data peribadi – Teo

KUALA LUMPUR: Kementerian Komunikasi dan Digital (KKD) sedang melakukan kajian untuk meningkatkan kadar kompaun atau denda yang boleh dikenakan terhadap pihak yang terlibat dalam kes kebocoran data peribadi, Dewan Rakyat diberitahu hari ini.

Timbalan Menteri Komunikasi dan Digital, Teo Nie Ching berkata, ini kerana ketika ini kadar kompaun atau denda yang dikenakan di bawah Akta Perlindungan Data Peribadi 2010 (Akta 709) tidak setimpal dengan kesalahan yang dilakukan.

“Kita (KKD) sedang meneliti dan juga mengkaji semula hukuman serta denda di bawah Akta 709 supaya kompaun atau denda yang boleh kita kenakan terhadap kes-kes kebocoran data peribadi itu bolehlah ditingkatkan lagi supaya kesedaran dan tanggungjawab diletakkan ke atas syarikat serta agensi terlibat adalah lebih berat dan besar,” katanya.

Beliau berkata demikian menjawab soalan tambahan Datuk Seri Dr Wan Azizah Wan Ismail (PH-Bandar Tun Razak) mengenai langkah yang boleh diambil kerajaan dalam meningkatkan tahap keselamatan siber negara pada Waktu Pertanyaan-Pertanyaan Menteri (MQT) di Dewan Rakyat hari ini.

Teo berkata berdasarkan rekod CyberSecurity Malaysia (CSM), sebanyak 19 kes kebocoran data peribadi telah direkodkan pada 2020, 28 kes (2021) dan 50 kes (2022) manakala bagi tempoh Januari hingga Februari tahun ini, sebanyak 49 kes direkodkan.

Beliau berkata setakat ini, tujuh kes kebocoran data peribadi telah dikenakan tindakan di bawah Seksyen 5, Akta 709 dengan kompaun keseluruhan berjumlah RM200,000 manakala lapan kes di bawah Seksyen 16 pula, kompaun keseluruhan berjumlah RM81,000.

“Sebab itu kita berhasrat untuk mengkaji Akta 709 dan satu daripada cadangan adalah untuk meningkatkan lagi kadar denda, kompaun yang boleh dikenakan.

“Kita nak hukuman yang dikenakan itu seimbang dengan kesalahan… contohnya pesalah bukan bocorkan data seperti nama sahaja, malah bocorkan nombor telefon, nombor kad pengenalan juga. Jadi kita nak seimbangkan kesalahan yang dilakukan, kebocoran data yang dilakukan dengan hukuman yang lebih setimpal,” katanya.

Beliau berkata KKD berhasrat untuk membentangkan pindaan terhadap Akta 709 di Dewan Rakyat dalam tempoh setahun selain turut bercadang untuk mewujudkan akta berkaitan keselamatan siber yang ketika ini di peringkat libat urus dengan pihak berkaitan dan turut dijangka akan dibentangkan di Parlimen dalam masa terdekat. – Bernama

See author's posts


17 migran ditemui maut

MADRID: Seramai 17 mingran ditemui maut di atas kapal yang berlayar dari El Hierro di Kepulauan Canary Sepanyol, kata para pegawai ketika kedatangan migran melonjak walaupun perjalanan tersebut berbahaya pada Isnin lalu.

“Sebuah helikopter tentera Sepanyol menghantar tiga mangsa yang selamat iaitu dua lelaki dan seorang wanita ke sebuah hospital di Pulau Tenerife.

“Salah seorang lelaki berada dalam keadaan tenat dengan dehidrasi teruk,” kata perkhidmatan kecemasan tempatan dalam satu ciapan.

Menurut seorang jurucakap Perkhidmatan Penyelamat Maritim Sepanyol, sebuah pesawat tentera udara Sepanyol pertama kali melihat kapal itu kira-kira 265 batu nautika tenggara El Hierro pada pagi Isnin lalu dan sebuah kapal mencari dan menyelamat dikerahkan ke kawasan itu.

“Migran di kapal itu adalah semua warga sub-Sahara Afrika. Bagaimanapun, tidak diketahui dengan jelas dari mana kapal itu keluar,” tambahnya.

Pada awal bulan ini, empat migran ditemui mati di sebuah kapal sementara yang ditemui di selatan El Hierro dengan 23 migran di atas kapal.

Ia adalah laluan paling singkat melalui jalan lautan yang melintasi pulau Atlantik dari pantai Maghribi adalah sekitar 100 kilometer (60 batu), tetapi ia merupakan laluan berbahaya kerana arus yang kuat.

Kebiasaannya, kapal yang digunakan pendatang juga sesak dan dalam keadaan buruk.

Ketibaan migran di Nusantara meningkat setelah rondaan meningkat di sepanjang pantai selatan Eropah secara dramatik mengurangkan penyeberangan ke benua melalui Laut Tengah.

Kira-kira 3,400 migran tiba di Canary antara 1 Januari dan 31 Mac tahun ini berbanding kurang daripada separuh jumlah itu dalam tempoh yang sama pada 2020.

Kumpulan hak asasi juga memperingatkan bahawa krisis Covid-19 telah memacu kesan perkhidmatan penerbangan yang disekat termasuk mereka yang bekerja di pelancongan, perikanan atau pekerjaan santai lain di Afrika utara memilih untuk menyeberangi Atlantik atau menolong orang lain melakukannya dengan kapal mereka akibat kemerosotan ekonomi yang dicetuskan oleh wabak tersebut.

Menurut organisasi Caminando Fronteras yang memantau aliran migran, 1,851 orang mati di laluan itu pada 2020.

Pengasas Badan Bukan Kerajaan (NGO), Helena Maleno, menulis ciapan Twitter bahawa pada bulan lalu sekitar 283 migran telah hilang ketika membuat perjalanan ke Canary dengan lima kapal dari Mauritania.

“Sementara itu, kira-kira 100 migran cuba berenang ke Sepanyol Ceuta dari Maghribi pada Ahad lalu,” kata polis Sepanyol.

Menurut jurucakap pasukan polis Sipil Guardia di Ceuta, para pendatang termasuk kanak-kanak bawah umur berangkat dalam kumpulan 20 hingga 30 orang sepanjang hari.

Tambahnya, sebilangan kecil berjaya sampai ke pantai di Ceuta sendiri tetapi kebanyakan terpaksa diselamatkan oleh kapal penyelamat Sepanyol.

Pada masa sama, Ceuta bersama-sama Sepanyol mengepung laluan di Afrika utara, Melilla yangmempunyai satu-satunya tanah darat Kesatuan Eropah dengan Afrika, menjadikannya pintu masuk popular bagi para pendatang yang mencari kehidupan yang lebih baik di Eropah. -AFP

See author's posts


Jun Hao aibkan Liew Daren

PEMAIN pelapis perseorangan lelaki negara, Leong Jun Hao mencuri tumpuan apabila menewaskan bekas pemain negara, Liew Daren pada saingan pembukaan Divisyen 1 Kejohanan Jemputan Persatuan Badminton Malaysia (BAM) 2020 di Akademi Badminton Malaysia di Bukit Kiara, hari ini.

Bekas juara remaja Asia yang muncul juara Divisyen 2, Jumaat lalu, bangkit daripada kekalahan set pertama 15-21 sebelum menang 21-14 dan 21-16 dalam pertarungan ‘rubber-set’ lebih sejam itu.

“Saya sudah menjangkakan saingan sengit tetapi tidak memikirkan lawan. Sebaliknya hanya mahu menampilkan persembahan terbaik pada setiap perlawanan.

“Sasaran adalah untuk muncul empat pemain terbaik dan kejayaan ini menyuntik semangat untuk memburu kejayaan seterusnya,” katanya kepada pemberita selepas perlawanan itu.

Seorang lagi pemain pelapis, Ng Tze Yong turut melakarkan persembahan cemerlang  dengan menundukkan bekas pemain negara, Soong Joo Ven, 21-18, 21-12.

Dalam pada itu, pemain perseorangan lelaki nombor satu negara, Lee Zii Jia tidak menghadapi masalah untuk menewaskan naib juara Divisyen 2, Lim Chong King 21-14, 21-9 pada saingan pusingan awal.

Sementara itu, beregu campuran negara, Goh Soh Huat dan Shevon Jemie Lai terpaksa undur daripada kejohanan selepas Soon Huat mengalami kecederaan otot di bahagian belakang ketika ketinggalan 4-6 pada set kedua menentang gandingan muda Hoo Pang Ron-Cheah Yee See.

Soon Huat dan Jemie Llai menang set pertama 21-13.

BAM menganjurkan kejohanan jemputan itu secara tertutup bagi memastikan pemain negara kekal kompetitif susulan pembatalan beberapa kejohanan antarabangsan ekoran pandemik Covid-19.

Seramai 52 pemain termasuk lapan pemain profesional negara bersaing dalam kejohanan pusingan ‘round-robin’ yang berakhir Ahad ini. – Bernama

See author's posts


Agong berkenan lawat Kem Pasir Ris

SINGAPURA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan melawat Kem Pasir Ris di sini pada hari ketiga lawatan negara Seri Paduka ke Singapura.

Keberangkatan tiba Seri Paduka ke kem latihan komando itu pada kira-kira 11.45 pagi disambut Menteri Pertahanan Singapura Dr Ng Eng Hen dan Panglima Tentera Darat Singapura Mejar Jeneral David Neo.

Sejurus keberangkatan tiba, Seri Paduka diberikan tabik hormat diraja daripada kawalan kehormatan Angkatan Bersenjata Singapura (SAF), disusuli pemeriksaan perbarisan tentera dengan diiringi Dr Ng.

Semasa di kem itu, Al-Sultan Abdullah berkenan menyaksikan demonstrasi pasukan komando SAF dan Pasukan Petugas Operasi Khas serta turut menembak peluru latihan ke atas sasaran pengganas simulasi.

Seri Paduka kemudian dipersembahkan dengan demonstrasi daripada pasukan komando SAF di Airborne-Trooper Training Facility (ATF) dan kemudiannya menaiki satu daripada aset RSAF iaitu helikopter Chinook (CH-47F) selama kira-kira setengah jam.

Delegasi Malaysia yang hadir antaranya Ketua Setiausaha Kementerian Luar Datuk Seri Amran Mohamed Zin selaku Pegawai Pengiring dan Ketua Setiausaha Kementerian Pengangkutan Datuk Isham Ishak.

Turut hadir Pesuruhjaya Tinggi Malaysia ke Singapura Datuk Dr Azfar Mohamad Mustafar dan Pesuruhjaya Tinggi Singapura ke Malaysia Vanu Gopalan Menon.

Al-Sultan Abdullah dan Raja Permaisuri Agong Tunku Hajah Azizah Aminah Maimunah Iskandariah tiba di Singapura pada Selasa lepas sempena lawatan negara ke republik berkenaan yang berakhir esok.

Lawatan negara itu mencerminkan hubungan dua hala rapat serta istimewa antara Malaysia dan Singapura bermula sejak 57 tahun lepas.

Yang di-Pertuan Agong turut berkenan melawat Pusat Pelawat NEWater (NVC) hari ini, dengan keberangkatan Seri Paduka disambut oleh Menteri Kemampanan dan Sekitaran Singapura Grace Fu.

Al-Sultan Abdullah yang berada di fasiliti berkenaan lebih setengah jam bermula pada 9.30 pagi, diberikan taklimat berhubung kaedah pemprosesan rawatan air dengan mengitar semula air yang sudah digunakan dan dibekalkan kepada rakyat Singapura terutamanya sektor perindustrian.

NVC ialah hab pendidikan yang menggalakkan kelestarian air di Singapura dan berkongsi cara penghasilan bekalan air di NEWater dengan menawarkan lawatan interaktif serta bengkel pendidikan kepada pengunjung.

NVC diselia oleh Lembaga Kemudahan Awam (PUB) iaitu sebuah badan berkanun di bawah Kemampanan dan Sekitaran Singapura. PUB adalah agensi yang menguruskan bekalan air, tadahan air, dan air terpakai secara bersepadu di Singapura.

Pada malam ini, Al-Sultan Abdullah dan Tunku Azizah dijadual berangkat ke Majlis Santapan Malam bersama diaspora Malaysia di Hotel Shangri-La. – Bernama

See author's posts


Pengempung asal kitai bansa Iban

NADAI lebih ari rumah panjai nyadika batang pengempung pendiau Iban kenyau ari kelia nyentuk diatu. Iya mega nyadika pengempung semua batang pengawa Iban.

Kelimpah ari nya, rumah panjai meh ke nyadi pun enggau panggau penempa adat asal Iban dalam pengawa bumai betupi, sereta mega semua pampang pengarap asal Iban dikena bumai, pengidup ngemerankan ruang bilik, pengidup enggau pengawa bukai ba rumah panjai, adat enggau atur pasal pengerai enggau semua utai bukai mega.

Nyadi ketegal tu setiap iku orang ke nguan siti rumah panjai nya meseti kena serangkung atur penyerakup, nadai ngira tuai biak. Kaul diri menyanak, diri sebilik endang siti ari utai ke beguna. Kebuah pia laban genap iku mensia ba rumah nya enda tau enda bebasaka pangan diri.

“Pia mega baka sida anembiak endang dilalau awakka bebasaka orang ke tuai agi, lebih agi apai indai, aki ini diri empu. Nya kebuah semua orang serumah menya endang mayuh agi bala diri sebilik. Sida kiruh amat ka pengidup pangan, senang tauka tusah. Enti senang, semua senang. Enti bisi penusah, semua sama besaup ngelempungka iya. Enti bisi bulih ngasu, bulih jelu, sigi diemparu sama enggau diri serumah, lalu pia mega enti bulih ikan bulih undang enggau pemakai bukai endang selalu bebagi enggau diri serumah, nadai kala diempa nengali,” ku Dato Musa Giri, siku pemesai opis perintah ke lama udah pinchin ari pengawa. Musa mantaika penemu nya lebuh ke berandau enggau penulis apin lama.

“Ka tambah nya, enti bisi buah baka engkeranji, sibau, lensat, kembayau, rian, pakan enggau buah ke bukai, bala orang ke bempu pun buah nya menya seruran ngemai bala sida serumah bukai niki, lalu bebagi sama bela,” ku Musa nampung jaku iya.

Ba pengidup rumah panjai dulu menya, lalu agi mega dikena sekeda orang rumah panjai sampai ke diatu, semua atur gawa, turun enggau bumai, endang sama bela besaup ngambika jampat tembu tauka teputar. Orang menya gagit bendar deka beduruk enggau pangan diri laban rindu gawa bebala mayuh, sereta mega kena neguhka tanggam kaul enggau diri serumah.

Nya kebuah orang rumah panjai balat ngemeranka pemanah kaul sereta basa enggau pangan diri. Ari tu sida udah selalu diberi petara ke nyaga sida pengelikun sereta mega pengelantang begulai enggau pangan diri.

Nya alai dataika seharitu rumah panjai endang nyadi palan ke dikesayau semua kitai Iban, lebih agi iya ke endang agi angkunka pendiau begulu baka ba rumah panjai ke mai mayuh penguntung ngagai semua. Kitai mega ngasai, enti lebuh maya bisi pengerami, lebih agi Gawai Dayak ke diintu ninting taun, bala kitai Iban ari nengeri sigi gagit deka begawai ba rumah panjai, laban dia meh alai ti andal sereta angkun ati berami. Mayuh agi pengerami Gawai kitai ba mengeri nadai banding enggau Gawai ba rumah panjai, laban intu rumah panjai numbas ngemeranka pangkat, renggat umur enggau pemisi, tang dikira sebaka magang.

Semua anembiak redak endang nemu sida meseti bebasa sereta sama besukungka tuai rumah ke nyadi pun semua pengawa ba rumah. Taja pan ukai reti nya iya enda tau enda nemu semua adat asal, beburung enggau utai bukai. Tang selalu kitai tetemuka tuai rumah endang sigi nemu adat asal Iban. Nyadi ba pengawa bukai baka beburung enggau utai bukai nya tau enda ibuh nemu laban tu endang bisi orang ke nemu burung enggau mimpi. Pia mega baka mela burung enggau mimpi nya tau dikereja orang bukai, enda ibuh tuai rumah.

Nyadi tuai rumah endang dikarapka ulih megai, nyaga sereta nanggam adat ba rumah panjai. Iya mega dikarapka ngadu laya enggau penyarut ke bisi nyadi antara nembiak iya. Ketegal tu tuai rumah enda tau enda sikar lalu nemu atur enggau adat. Iya endang orang ke ngatur laya, chara enggau utai bukai ngena jalai lurus. Nadai ulih baka ke bisi betiki pinang bisi betiki nibung.

Orang ke dichiri nyadi tuai rumah dulu menya endang orang ke nemu tusut sereta mega nemu pasal asal penatai enggau semua pengawa enggau atur bumai betupi. Taja pia kemaya tu, rebak ke dudi agi tuai rumah ke nemu tusut udah nadai tentu agi. Taja pia, sida mayuh agi orang ke udah besekula, lalu bisi pemandai macha enggai nulis. Sekeda ari sida nya endang orang ke nemu pasal adat asal kitai Iban.

Lebuh ke ngatur leman tauka penyarut, laya sida serumah, tuai rumah enda tau enda nemu tusun tunggu nundaka adat Iban. Ba senentang tu iya tau ngulih ka atur penyampai ukum tauka tunggu ari bup.

Nitih ka bup ke digaga niang Benedict Sandin Iban Adat & Augury, tuai rumah dalam menua Bagi Kedua ulih nunggu orang ke salah enggau penyampau ke enda sebaka enggau ukum tunggu baka ba opis pelilih menua enggau atur pengulu. Ukum ari tuai rumah siti nadai tentu sebaka enggau tuai rumah ke bukai. Tang enti laya tauka penyarut nya dibai ngagai pengulu tauka opis pelilih menua sida ngena atur penyampau ukum nitih dalam tusun ukum ti dikena diatu.

Enti penyalah nya besai baka salah jadi tauka baka anak beleman enggau apai, tauka enggau indai, enggau diri menyadi, enggau aki tauka ini, pengawa nya tau ngudika menua. Kudi tu reti nya menua dipangka kabut, ngitar, kilat tauka tasah laban bah besai. Iya mega tau ngerusak utai tupi, ngampuhka rumah, ngerusak utai bukai sereta munuh mensia. Ba Kourt Majistret seduai ke ngudika menua nya tau diukum sepikul setengah siku. Tu nitihka atur bala Pengulu. Dalam bagi menua bukai, baka ba Batang Rajang, Tuai Rumah enggau Pengulu ngukum tauka nunggu orang ke salah ngena Mungkul. Siti mungkul nya sama enggau seringgit.

Enti penyalah nya lempung agi, Tuai Rumah ngena jalai ukum tauka tunggu ke lempung tauka mit agi baka enggau penyampau telu manuk, paku lawang, mangkuk, chapak enggau pinggai. Tunggu nya dikumbai se-uta iring manuk. Nyadi selalu dikena nimbang penyalah ke lempung sereta mega dibayar bala pengari baka bala pangan enggau kaban belayan orang ke bempu penyalah. Tusun tunggu Tuai Rumah endang belalauka bup ti ngundan tusun atur dikembuan genap iku Tuai Rumah.

Enti nyema penyalah orang nya udah ngasuh ari kudi, seduai dua iku tauka sebarang sapa ke ngudika menua enda tau enda munuh dua iku babi sepa (reti nya babi udah beranak) tauka babi lelaki ke udah tumbuh taring. Nyadi darah babi dua iku nya lalu ambika genselan menua ke udah kudi. Sida ti salah nya enda tau enda ngemansutka sebilah duku, kebuk enggau beliung. Kebuk nya empu Tuai Rumah. Duku enggau beliung nya empu orang ke nyemelih babi.

Nyadi dulu menya enti orang bisi tebunuhka siku mensia bukai ketegal saru, orang ke munuh nya enda tau enda mansutka pati nyawa iya nya dua igi tajau lama. Enti nadai tajau iya enda tau enda nyerahka ulun sida ngagai orang ke empu pemati kena nganti nyawa iya ti mati. Bala peturun iya lalu enda tau enda nyadika ulun orang empu pemati enti sida enda ulih mayar tauka nyendia utai nya tadi. Sida iya tau lepas ari nyadi ulun enti orang ke empu pemati nya ngampun penyalah sida lalu ngelepas sida ari ukum nya.

Baka nya mega enti lebuh maya ngayau bala diri sebala bisi tebunuhka pangan diri ari tegal saru tauka kebuah bukai, iya mesti meri pati nyawa dua igi tajau lama ngagai orang ke empu pemati. Enti enda, iya mesti nyerahka diri nyadi ulun orang nya datai ka iya ulih meri pati nyawa munyi nya tadi. Bala peturun iya pan sama nyadi ulun orang nya mega.

Lebuh maya bisi orang ditemu butang, Tuai Rumah enda tau enda munuh manuk ambika enselan tekala nya. Utai tu enda tau enda diaduka enggau jampat. Kebuah pia, takut ka laki tauka bini seduai ke udah ditemu butang nya malas tauka ngemedis enggau jalai kasar seduai ke salah butang.

Enti utai baka nya bisi nyadi ari tegal Tuai Rumah laun munuh manuk sereta laun madah ngagai sida serumah bukai, Tuai Rumah nya empu tau kena ukum. Kelia mayuh orang bebalas ngena jalai kasar dataika bepantap. Bisi di rumah panjai Mendas di Saratok kurang lebih empat puluh taun ke udah tu orang siku kena jil ketegal iya udah mantap siku lelaki ke ditangkap butang enggau bini iya. Lelaki ke dipantap iya nya lalu mati ba endur nya. Tang iya ke mantap enda kena ukum bunuh lalu kena jil lima taun aja (baruh Genteran 304 Tusun Ukum – culpable homicide not amounting to murder) lalu enda kena ukum baruh Genteran 302 Tusun Ukum murder (ukum gantung sampai mati). Kebuah iya enda kena ukum bunuh laban seduai ke butang nya endang kena tangkap maya seduai iya beleman in flogrante delicto. Nyadi lelaki ke ngeleman bini iya nya kena pantap lalu mati ba endur seduai ke butang.

“Baka sandik kandi abi pantap,” ku kaban aku siku ke bisi meda bangkai tudah ke ngeleman bini orang nya.

Ulih Telesa Emperan

See author's posts


Sapura Energy umum langkah penjimatan

KUALA LUMPUR: Sapura Energy Bhd mengumumkan beberapa
langkah penjimatan peringkat dalaman, termasuk pemotongan gaji sebanyak 50
peratus untuk pasukan kepimpinannya berkuat kuasa serta-merta, pelarasan semula
gaji pekerja antara lima dan 45 peratus selepas Ramadan, serta pengurangan
tenaga kerjanya.

Dalam kenyataan semalam, Sapura Energy berkata, langkah
itu diambil untuk mengurangkan impak daripada pandemik Covid-19 dan harga
minyak mentah yang rendah.

Presiden dan Ketua Pegawai Eksekutif Kumpulan, Tan Sri
Shahril Shamsuddin berkata, pandemik dan harga minyak mentah yang rendah telah
memberi kesan kepada pengukuhan kewangan syarikat.

“Bagi meneruskan perniagaan kami, kami perlu
melaksanakan langkah-langkah penjimatan dengan segera untuk melindungi aliran
tunai kami,” katanya dalam nota kepada pekerja syarikat itu semalam.

Walaupun menyedari keputusan itu mungkin sukar bagi
kebanyakan pekerja, Shahril berkata, pada asasnya, syarikat akan memastikan
mereka yang berpendapatan rendah akan kurang dibebani oleh pemotongan tersebut.

Beliau turut memberi jaminan kepada pekerjanya bahawa
syarikat mempunyai strategi yang menyeluruh untuk memacu Sapura Energy keluar
daripada cabaran yang sedang dihadapi, yang juga menjejaskan banyak perniagaan
lain.

“Landskap industri akan menjadi sukar, pada masa depan. Bagaimanapun, jika kita mengekalkan daya tahan kita, kita akan dapat keluar daripada cabaran ini dan menjadi lebih kukuh,” katanya. – Bernama

See author's posts


Agong tahniahkan 2 Kadet Malaysia

KUALA LUMPUR:  Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada dua kadet dari Malaysia atas kejayaan mereka dipilih memasuki Akademi Tentera Amerika Syarikat pada tahun ini.

Selaku Pemerintah Tertinggi Angkatan Tentera Malaysia, Seri Paduka Baginda menzahirkan rasa sukacita dan bangga atas kejayaan yang dicapai oleh Mohamad Khairel Adha Mohad Khairee dan Nicholas Ong Yong Xen itu.

“Al-Sultan Abdullah berbangga kerana mereka berdua dipilih daripada calon dari seluruh dunia yang bersaing untuk mendapatkan tempat di akademi tersebut.

“Kejayaan ini juga membuktikan lagi bahawa kita mampu bersaing dan berjaya di peringkat antarabangsa, sekali gus mengharumkan nama Malaysia,” demikian menurut kenyataan yang dimuat naik di laman Facebook Istana Negara semalam.

Yang di-Pertuan Agong turut menzahirkan harapan kejayaan mereka berdua menjadi sumber inspirasi kepada seluruh rakyat Malaysia, khususnya golongan belia, untuk bekerja keras dan berusaha mencapai kejayaan cemerlang dalam bidang masing-masing.

Baginda turut menzahirkan ucapan selamat maju jaya kepada kedua-dua kadet berkenaan dalam menimba ilmu dan pengalaman seumur hidup ini di akademi tersebut.

“Seri Paduka Baginda mendoakan semoga mereka berdua dilimpahi kejayaan cemerlang dan menggunakan pengalaman serta ilmu yang diperoleh di akademi tersebut untuk berbakti kepada negara yang kita cintai bersama ini,” demikian menurut kenyataan itu.

Rabu lepas, Kedutaan Amerika Syarikat mengumumkan kejayaan kedua-dua kadet itu dengan Mohamad Khairel Adha akan memasuki Akademi Tentera Udara Amerika Syarikat, manakala Nicholas Ong Yong Xen pula ke Akademi Tentera Laut Amerika Syarikat.

Upacara penghantaran secara maya dua kadet tersebut akan disiarkan menerusi laman Facebook kedutaan itu pada 9 Jun ini bermula 9.00 pagi. – Bernama

See author's posts


DUN: Belanjawan Sarawak 2023 berlandaskan 5 prinsip

KUCHING: Belanjawan Sarawak 2023 yang bertemakan ‘Sarawak Didahulukan: Ke Arah Masyarakat Yang Inklusif, Makmur dan Harmoni’, digubal berlandaskan lima prinsip, kata Premier Sarawak, Datuk Patinggi Tan Sri Abang Johari Tun Openg.

Pertama, membangunkan ekonomi yang lebih teguh, berdaya saing dan saksama.

Kedua, kerajaan negeri akan membina Sarawak sebagai sebuah negeri berdaya saing dan berdaya tahan.

Ketiga, kerajaan negeri akan mewujudkan masyarakat pintar yang disokong oleh teknologi digital, pengetahuan dan inovasi.

Keempat, kerajaan negeri akan terus memupuk masyarakat yang bersatu padu, harmoni dan penyayang di mana usaha kerajaan  tidak akan melupakan sesiapa pun.

Kelima, kerajaan negeri akan terus merancang ke hadapan untuk kemampanan fiskal bagi memastikan keselamatan masa depan untuk anak-anak dan cucu  serta generasi selepas ini.

Beliau berkata demikian dalam pembentangan usul Belanjawan Sarawak 2023 pada sidang Dewan Undangan Negeri (DUN) Sarawak ke-19 hari ini.

Abang Johari berkatra, strategi fiskal negeri meneruskan pendekatan seimbang dengan menguruskan hutang secara berhemat, mengurangkan defisit disebabkan oleh perbelanjaan Covid-19, sambil membina semula dan menggiatkan semula ekonomi.

“Selaras dengan  matlamat Strategi Pembangunan Pasca Covid-19 2030 (PCDS-2030), Belanjawan Sarawak 2023 dirangka merentasi 11 teras strategik bertujuan untuk memacu ekonomi negeri ke arah pertumbuhan lebih tinggi dan pembangunan yang dipercepatkan.

“11 teras strategik tersebut adalah untuk mencapai kemakmuran ekonomi, merangsang pertumbuhan ekonomi, menggalakkan pelaburan dan pembangunan perusahaan, mengubah Sarawak kepada ekonomi berdaya saing, membangunkan modal insan.

“Selain itu, mempercepatkan penggunaan digital dan penggunaan data, mengimbangi pertumbuhan ekonomi dengan kelestarian alam sekitar, pemantapan kebajikan masyarakat, mempertingkatkan kebudayaan, sukan dan pembangunan belia, mempromosikan penyelidikan dan pembangunan, sains dan teknologi dan inovasi serta meningkatkan kapasiti kerajaan negeri dan penyampaian perkhidmatan,” katanya.

Dengan berpaksikan kepada 11 teras strategik ini, katanya, pelan pemulihan ekonomi negeri di bawah Belanjawan Sarawak 2023 akan memberi tumpuan kepada mempercepatkan pertumbuhan ekonomi, mengukuhkan momentum pemulihan, merangsang pelaburan swasta, menjana peluang pekerjaan dan perniagaan, dan membina lebih berdaya saing dan menjana pendapatan ekonomi.

Oleh NUR AIN OTSMAN

See author's posts


15 NGO terima dana berjumlah RM118,000

KUCHING: Sebanyak 15 pertubuhan bukan kerajaan (NGO) telah menerima sumbangan dana berjumlah RM118,000.

Penyampaian sumbangan telah disempurnakan Timbalan Menteri Tenaga dan Kelestarian Alam Sekitar Dr Hazland Abang Hipni dalam satu majlis ringkas yang diadakan di Tingkat 3, Bangunan Baitul Makmur, Medan Raya di sini, semalam.

Menurut Dr Hazland yang juga Ahli Dewan Undangan Negeri (ADUN) Demak Laut, sumbangan dana ini merupakan sebahagian daripada aktiviti tahunan di kawasan Dewan Undangan Negeri (DUN) Demak Laut bagi membantu NGO menjalankan aktiviti tahunan yang telah dirancang.

Dalam pada itu, beliau berpesan kepada setiap penerima agar menggunakan dana ini dengan sebaik mungkin yang boleh memberi manfaat kepada setiap ahlinya sama ada secara langsung atau tidak langsung.

Antara NGO yang menerima sumbangan itu ialah Persatuan Ibu Bapa dan Guru (PIBG) Chung Hua, Persatuan Guru-Guru Al-Quran, Kelab ZDance Kuching, Tabung Kebajikan dan Sosial Pejabat Daerah Kuching, Pertubuhan Kebajikan Islam Malaysia (PERKIM), Persatuan Taekwondo Negeri Sarawak (WTF), Kumpulan Zikir dan Hadrah An-Nur dan Kolej Matrikulasi Sarawak .

Turut menerima Kelab Sosial Kakitangan SABERKAS (Negeri), Kelab Kebajikan dan Rekreasi Kakitangan, Kelab Muaythai SS Fighters Petra Jaya, Kumpulan Zikir Rohairi, Persatuan Kumpulan Zikir Suara Bakti, Kesatuan Pembantu Makmal (Pelajaran) Negeri Sarawak, Persatuan Nelayan Kawasan (PNK) Sri Muara dan Kelab Institusi Kakitangan Kebajikan Taman Seri Putri Kuching.

See author's posts


Belanda bekerjasama dengan Sarawak majukan industri pertanian

KUCHING: Kerajaan Belanda bekerjasama dengan kerajaan Sarawak untuk merevolusikan industri pertanian di negeri ini.

Duta Besar Belanda ke Malaysia, Jacques Werner (gambar) berkata, kerjasama itu adalah sebagai matlamat Pembangunan Lestari Pertubuhan Bangsa-Bangsa Bersatu (PBB) melalui konsep kluster makanan metropolitan dan pendekatan dengan tumpuan kepada inovasi sistem pertanian makanan dan transformasi digital.

“Inovasi dan kerjasama antarabangsa sentiasa menjadi agenda utama kerajaan Belanda. Untuk mengukuhkan lagi industri teras kami di kedudukan antarabangsa, Belanda menumpukan pada beberapa teras utama sektor inovatif.

“Ia merangkumi bahan hortikultur dan pembiakan, makanan pertanian, air dan teknologi tinggi. Kerjasama antara kerajaan ini memainkan peranan yang sangat penting dalam ekonomi Belanda,” katanya.

Beliau berkata demikian ketika berucap pada majls perasmian Bengkel Keselamatan Makanan Sarawak-Belanda yang pertama di sebuah hotel terkemuka di sini, hari ini.

Majlis ini dirasmikan oleh Premier Sarawak, Datuk Patinggi Tan Sri Abang Johari Tun Openg.

Mengulas lanjut, Werner berkata walaupun Belanda sebuah negara kecil, ia adalah pengeksport kedua terbesar barangan pertanian di dunia, selepas Amerika Syarikat.

“Dengan tanah yang terhad dan iklim hujan, Belanda telah belajar menggunakan tanah dan membangunkan sistem pengeluaran dengan cara yang cekap dan inovatif untuk memaksimumkan hasil.

“Kerjasama antara kerajaan, sektor swasta dan institut ilmu memainkan peranan yang sangat penting dalam ekonomi negara kami.

“Ketiga-tiga pihak berkepentingan bekerja rapat dalam dasar kerajaan dalam bidang seperti pengurusan iklim dan air, mengenai pelan hala tuju inovasi strategik untuk robotik, data besar dan banyak topik lain dalam pertanian pintar yang menyelesaikan cabaran keselamatan makanan,” katanya.

Oleh itu, hasil industri pertanian di Belanda menjana sumbangan besar iaitu 5.5 peratus Keluaran Dalam Negara Kasar (KDNK) setiap tahun.

Belanda juga penjualan sejumlah besar barangan pertanian ke pasaran Eropah dan antarabangsa.  Pada 2021, sektor pertanian Belanda mencapai rekod eksport baharu sebanyak 104.7 bilion euro.

“Belanda dalam beberapa dekad yang lalu bertukar menjadi persimpangan sebenar hubungan perdagangan Eropah dan perkongsian pengetahuan antara timur dan barat, utara dan selatan.

“Hari ini, pakar meletakkan pertanian dan hortikultur Belanda sebagai salah satu yang paling produktif di dunia. Pengeluaran susu bagi setiap lembu dan pertanian dan hortikultur, produktiviti setiap jam manusia adalah antara yang paling tinggi diketahui.

“Dengan pengetahuan yang ada, kami ingin berkongsi maklumat yang telah kami kumpulkan untuk memastikan pengeluaran makanan yang mampan adalah usaha global. Dengan hubungan Belanda-Sarawak, saya berharap ini dapat memberi inspirasi kepada potensi perdagangan dan pertukaran pengetahuan di kalangan kita dan menjadi pelan tindakan untuk pertumbuhan dan kemakmuran untuk semua,” katanya.

Sehubungan itu, katanya, Belanda bersedia untuk menjadi rakan kongsi dalam perjalanan ke arah mencapai matlamat pembangunan sistem keselamatan makanan mampan.

Justeru, Bengkel Keselamatan Makanan Sarawak-Belanda yang pertama ini menjadi pemangkin kepada kerjasama baharu dan mengukuhkan perkongsian di pelbagai peringkat merentasi sektor lain.

Oleh NUR AIN OTSMAN

Foto UKAS

See author's posts


Bank Rakyat serah zakat perniagaan RM1.69 juta

JOHOR: Bank Rakyat sebagai bank koperasi Islam terbesar di Malaysia menyerahkan zakat perniagaan sebanyak RM1.69 juta kepada Majlis Agama Islam Negeri Johor (MAIJ) bagi tahun kewangan berakhir 2019.

Sumbangan zakat perniagaan ini adalah sebahagian daripada jumlah keseluruhan zakat sebanyak RM32.99 juta yang telah diluluskan oleh Bank Rakyat pada tahun kewangan berakhir 2019 untuk agihan tahun 2020.

Majlis Penyerahan Zakat Perniagaan semalam merupakan sebahagian daripada inisiatif Bank Rakyat bagi menghargai masyarakat di Johor yang banyak memberi sokongan terhadap perkembangan perniagaan Bank Rakyat.

Penyerahan zakat perniagaan itu diserahkan oleh Menteri Pembangunan Usahawan dan Koperasi (MEDAC), Dato’ Sri Wan Junaidi Tuanku Jaafar kepada Duli Yang Maha Mulia Sultan Johor Sultan Ibrahim Ibni Almarhum Sultan Iskandar di Istana Pasir Pelangi, Johor.

Penyerahan zakat perniagaan ini turut disaksikan oleh YBhg. Dato’ Sri Mohammad Mentek, Ketua Setiausaha Kementerian Pembangunan Usahawan dan Koperasi serta Dato’ Rosman Mohamed, Ketua Pegawai Eksekutif Bank Rakyat.

Menurut Dato’ Sri Wan Junaidi, penyerahan sumbangan zakat ini diharap dapat membantu meringankan beban kewangan penerima dan kerajaan negeri terutamanya semasa dunia sedang menghadapi penularan wabak Covid-19 dan membantu mereka yang terkesan akibat wabak ini.

“MEDAC akan sentiasa melihat keperluan yang timbul dari semasa ke semasa bagi membantu semua pihak yang terjejas terutamanya semasa tempoh penularan wabak Covid-19,” ujar beliau.

See author's posts


Keunikan perlumbaan ‘Pump Boat Simunjan’

FAIZAL BUJANG

SAINGAN Pump Boat Daerah Simunjan yang mula dilangsungkan sejak tahun 2018 diadakan di Sungai Kampung Sageng, Simunjan jelas mempunyai daya tarikan tersendiri.

Tidak hanya berupaya menghimpun kehebatan para pelumba tempatan dalam sukan air berstatus lasak itu, malah, penganjurannya juga berupaya menjadi daya penggerak kepada tranformasi pembangunan sukan khususnya di Daerah Simunjan.

Ia sekali gus mampu menjadi menyumbang pembentukan keharmonian masyarakat di sekitarnya.

Itu diakui sendiri Ahli Dewan Undangan Negeri (ADUN) Simunjan, Awla Dris tatkala mengulas mengenai perlumbaan berkenaan.

Menurutnya, penganjuran perlumbaan tersebut bukan sahaja langkah tepat mempopularkan sukan lasak itu di kalangan peminat serta generasi terlibat, ia juga adalah pendekatan memberi peluang kepada pelumba bagi mempamerkan kehebatan sebenar mereka dalam mengendali bot masing-masing.

“Satu pendekatan yang amat tepat sekali di sebalik pengelolaan perlumbaan tersebut kerana saya percaya ia bukan sahaja memberi peluang kepada peserta mengetengah bakat masing-masing.

“Bahkan pada masa sama mampu memberi pengalaman berharga kepada mereka,” ujar Awla.

Pada masa sama, beliau yakin pengelolaan sukan tersebut turut menjadi daya tarikan baharu kepada pengunjung untuk datang beriadah ke Daerah Simunjan.

“Kita tahu perlumbaan ini dianjurkan setiap tahun dan ini boleh dijadikan daya tarikan baharu terhadap ekopelancongan khususnya di Daerah Simunjan,” tambah beliau.

Terdahulu, Awla turut mengucap terima kasih kepada semua pihak atas sokongan diberikan dalam menjayakan penganjuran perlumbaan tersebut.

Apa pun katanya, saingan untuk musim akan datang pasti lebih meriah selain berupaya menghimpunkan pelumba dari kawasan lain sekitarnya.

Terdahulu dalam ucapannya memuji usaha dilakukan Kelab Sukan, Kebajikan Dan Sosial Kampung Sageng (KSKDS), Simunjan kerana telah berjaya mengelolakan perlumbaan pump boat itu.

See author's posts


Masih tunggu ujian swab

PERSATUAN Bola Sepak Sarawak (FAS) dalam proses menyusun jadual untuk pemain skuad Sarawak United FC (SU FC) menjalani ujian swab.

Presiden FAS, Dato Posa Majais berkata, pihaknya masih mencari tarikh yang sesuai bagi tujuan tersebut dan belum dapat memberi gambaran berhubung perkara itu.

“Ketika ini kami masih menunggu terdapat kalangan pemain yang masih berada di ibu negara dan belum dapat kembali ke Kuching kerana beberapa masalah,” ujar beliau ketika mengulas perkara itu.

Beliau turut menyatakan permasalahan utama dihadapi pemain ketika ini ialah tiket kapal terbang yang agak mahal berbanding biasa.

Apa pun tambah Dato Posa, para pemain luar Sarawak dijangka tiba di Kuching dalam sehari dua ini dan diharap ujian swab berkenaan dapat dilaksana minggu depan.

Dalam pada itu, beliau berharap agar ujian dijalankan kepada pemain itu kelak berjalan lancar sekali gus dapat memberi kelegaan untuk pasukan SU FC diberi kebenaran menyambung semula latihan.

“Rasanya tiada masalah untuk pemain melepasi ujian itu nanti bagi membolehkan kami diberi kebenaran menyambung semula latihan seperti biasa,” tambah beliau lagi.

Sementara itu, Pengurus SU FC Afiq Fikri Brahim memberitahu, latihan pemain akan disambung pertengahan minggu depan.

“Sebagai mana diketahui, latihan akan dijalankan mengikut Prosedur Operasi Standard (SOP) ditetapkan.

Pasukan yang masih terlibat dalam kancah Liga Malaysia terutamanya Liga Super 2020 dan Liga Premier 2020 diwajibkan pemain, jurulatih serta pegawai menjalani ujian swab sebagai mana diarahkan oleh pihak Liga Bola Sepak Malaysia (MFL).

Di samping itu, beberapa syarat lain perlu dilepasi sebelum dibenar menyambung sesi latihan fasa pertama nanti.

Oleh Faizal Bujang

See author's posts


GPS jaga kepentingan penduduk luar bandar

MARUDI : Kerajaan yang dipimpin Gabungan Parti Sarawak (GPS) akan meneruskan pelaksanaan projek rakyat demi kepentingan penduduk di kawasan luar bandar.

Menteri Muda Kerajaan Tempatan, Datu  Penguang Manggil berkata,  kerajaan GPS tidak akan mengabaikan keperluan rakyat,  malah kerajaan berusaha untuk membawa perubahan dari segi pembangunan infrastruktur dan projek-projek rakyat yang lain melalui peruntukan Projek Transformasi Luar Bandar (RTP) dan Projek Kecil Luar Bandar (MRP).

Beliau merakamkan penghargaan kepada kerajaan kerana telah menitikberatkan keperluan penduduk di kawasan luar bandar serta berterima kasih atas sokongan rakyat kepada GPS.

Penguang berkata demikian ketika merasmikan Projek Transformasi Luar Bandar (RTP) iaitu jeti dan pontoon serta laluan pejalan kaki di Rumah Aji Nawek sert projek Bekalan Elektrik Luar Bandar (RES) Fasa 1 N76 di Rumah Aji Nawek Sungai Toyut, Bakong, semalam.

“Syukur kerana bekalan elektrik telah pun sampai ke rumah panjang ini dan liputan telekomunikasi juga stabil,” katanya.

Tegas Penguang,  projek bekalan elektrik, RES Fasa 1 mula dilaksanakan sejak dua tahun lepas dan projek ini akan memanfaatkan seluruh penduduk Tinjar apabila siap kelak.

Menurut Penguang, projek bekalan elektrik luar bandar masih dalam proses pelaksanaan secara berperingkat, ada yang sudah siap dan ada yang masih lagi dalam pelaksanaan.

Selain itu ujarnya,  jalan masuk dan kawasan rumah panjang Rumah Aji Nawek ini sudah dinaik taraf melalui projek rakyat di Marudi.

“Walau bagaimanapun masih ada bahagian tertentu yang perlu dinaik taraf terutama jalan masuk ke rumah panjang berkenaan. Saya akan memastikan pembagunan akan diteruskan ke kawasan Marudi demi masa depan generasi dan anak-anak kita,” tambah beliau.

Beliau melahirkan rasa terharu di atas sokongan penduduk di sini kepada GPS dan berharap sokongan ini akan  diteruskan pada hari mengundi, 18 Disember ini nanti.

Oleh JIKU JUGUONG

See author's posts


Hospital Umum Sarawak cari waris Chia Swee Siong

KUCHING: Hospital Umum Sarawak (HUS) kini sedang dalam usaha mengesan ahli keluarga atau waris kepada seorang pesakit lelaki berbangsa Cina bernama Chia Swee Siong.

Menurut kenyataan diterima daripada Jabatan Penerangan Sarawak, Chia, telah dimasukkan ke wad 27 Jun lalu setelah tidak sedarkan diri di rumah selama dua hari dan kini ditempatkan di Wad Neurosurgery HDU-Katil 4, HUS.

Melalui maklumat diterima, alamat terakhir pesakit ialah No. 805, Lot 5785, Lorong 22, Stampin Baru, Jalan Stutong, Kuching, Sarawak.

Sehubungan itu, pihak hospital memohon jasa baik orang ramai atau waris yang mengenali pesakit agar segera menghubungi Rachel Lawrence Lendang di Jabatan Kerja Sosial Perubatan di talian 082-276 666 sambungan 4372 atau menghubungi pihak wad di talian sama sambungan 3813 dengan kadar segera.

See author's posts


Abang Johari lancar logo, laman web rasmi WCIT ke-27 Edisi 2023

KUCHING: Premier Sarawak, Datuk Patinggi Tan Sri Abang Johari Tun Openg hari ini melancarkan logo Kongres Teknologi dan Inovasi Dunia (WCIT) edisi 2023 beserta laman web rasminya, ‘wcit2023.com’ di bilik mesyuarat utama pejabatnya.

Menurut UKAS, pelancaran itu selaras dengan penganjurannya yang ke-27 oleh Perbadanan Ekonomi Digital Sarawak (SDEC) Berhad di Pusat Konvensyen Borneo Kuching (BCCK) pada 4 hingga 6 Oktober nanti.

Pengerusi SDEC, Tan Sri Datuk Amar Mohamad Morshidi Abdul Ghani, berkata kongres itu akan menyaksikan pemimpin dunia, penggubal dasar, ahli akademik dan komuniti digital dari sains, teknologi, dan kemanusiaan berkumpul untuk membincangkan cabaran dan pendekatan sedia ada berkaitan era digital di rantau Borneo.

Katanya, acara tiga hari itu juga akan menampilkan lebih daripada 2,500 perwakilan, 80 negara serta 200 penceramah industri, pemimpin kerajaan dan ahli akademik.

Majlis pelancaran ringkas itu turut dihadiri Pengerusi Perikatan Teknologi dan Perkhidmatan Maklumat Dunia (WITSA) Dr Sean Seah, Ketua Pegawai Eksekutif WITSA Dato’ Dan E Khoo, Pengerusi Persatuan Industri Komputer dan Multimedia Malaysia (PIKOM) Ong Chin Seong, Ketua Pegawai Eksekutif PIKOM Ong Kian Yew termasuk wakil Lembaga Multimedia Sarawak (SMA) dan Sarawak Information Systems Sdn Bhd (SAINS)

Gambar UKAS

See author's posts


SCV tawar harga tiket terendah

SANTUBONG: Harga tiket masuk Kampung Budaya Sarawak (SCV) baharu serendah RM20 untuk dewasa dan RM10 untuk kanak-kanak ditawarkan untuk rakyat Sarawak.

Menurut Pengerusi Perbadanan Pembangunan Ekonomi Sarawak (SEDC) Abdul Aziz Husain harga berkenaan dipetik dari pakej pertama iaitu ‘Cuti Berami-Rami’ khusus untuk rakyat negeri ini sahaja.

“Sebelum ini, harga masing-masing ditawarkan pada harga RM30 dan RM20. Oleh itu, terdapat potongan besar antara 33 peratus hingga 50 peratus untuk rakyat tempatan kita,” katanya.

Abdul Aziz berkata demikian ketika berucap di acara pembukaan semula SCV Sabtu lalu.

Selain pakej itu, tawaran harga itu, juga meliputi empat pakej harga baharu iaitu harga pelajar khas merangkumi RM5 untuk pelajar lawatan sekolah rendah dan menengah tempatan dan RM15 untuk pelajar universiti swasta dan awam.

“Orang bukan Sarawak juga boleh melihat harga Cuti Cuti Malaysia di mana bayaran masuk adalah RM60 untuk dewasa dan RM30 untuk kanak-kanak berumur dua hingga 12 tahun,” ujarnya.

Tambah Abdul Aziz SCV juga menawarkan ‘Family Together Gether Package’ di mana yurannya bernilai RM180 untuk dua orang dewasa dan dua kanak-kanak atau RM210 untuk dua orang dewasa dan tiga kanak-kanak.

Sementara itu, katanya ‘Family Berami Package’ adalah untuk semua rakyat Sarawak dan keluarga mereka yang berharga hanya RM60 untuk dua orang dewasa dan dua kanak-kanak untuk masuk ke SCV, pertunjukan budaya dan pelajaran tarian atau muzik percuma.

“Pilihan lain adalah bayaran RM123.60 untuk keluarga dua orang dewasa dan dua kanak-kanak yang merangkumi masuk ke SCV, pertunjukan budaya, makan tengah hari dan pelajaran tarian atau muzik percuma semasa lawatan mereka ke sini,” jelasnya.

Katanya lagi semua harga dan pakej khas ini merangkumi enam peratus cukai jualan dan perkhidmatan (SST) dan berkuat kuasa mulai 1 Julai dan akan berakhir pada 31 Disember 2020.

Sementara itu acara pembukaan semula SCV telah disempurnakan oleh Menteri Pelancongan, Kesenian dan Kebudayaan persekutuan Datuk Seri Nancy Shukri.

Pada sebelah malam Nancy diringi Menteri Pelancongan, Kesenian dan Kebudayaan, Datuk Abdul Karim Rahman Hamzah turut menyertai acara Makan Malam ‘Bonfire Dinner’ di Damai Beach Resort sekaligus menyempurnakan perasmian lokasi makan malam itu.

Oleh Diyana Samsuddin

See author's posts


Monyet punca gangguan elektrik

KUCHING: Bahagian operasi Sarawak Energy tetap berwaspada
dalam menjaga keadaan infrastruktur dan peralatan elektriknya dengan
kerja-kerja penyelenggaraan yang dijadualkan tepat pada masanya untuk
memastikan bekalan elektrik berterusan dan boleh dipercayai untuk kawasan luar
bandar.

Namun, untuk menjangkau isi rumah di seluruh negeri,
talian penghantaran dan pengedaran Sarawak berjalan jauh di sepanjang atau
melalui hutan, kebun dan ladang.

Hal ini turut menimbulkan cabaran yang besar disebabkan
oleh hidupan liar.

Gangguan hidupan liar memberi impak besar kepada
penyaluran bekalan elektrik di kawasan luar bandar.

Sejak Januari tahun ini, Sarawak Energy di Wilayah Tengah
yang meliputi Sibu dan kawasan sekitarnya telah mencatatkan 19 kes kehadiran
hidupan liar di talian elektrik.

Pelanggan di Mukah, Dalat, Matu, Bintangor dan Sarikei
mengalami gangguan akibat faktor unik ini.

Pada 30 Mac, pelanggan di Dalat dan sebahagian Judan
mengalami gangguan elektrik pada jam 12.48 tengah hari dan pasukan teknikal
telah mengesan punca masalah yang disebabkan oleh monyet yang terenjat elektrik
kerana mereka menemui bangkainya di salah satu tiang kuasa.

Bekalan ke kawasan yang terjejas pulih sepenuhnya pada jam
1.34 tengah hari.

Pada 27 Mac sekitar jam 6 petang, sekumpulan monyet
bergayut di talian elektrik bervoltan tinggi di Matu-Daro dan telah menyebabkan
gangguan bekalan elektrik yang mempengaruhi bekalan ke kampung-kampung di
daerah itu.

Kira-kira 1100 pelanggan di Kampung Tian, Kampung
Berjaya, Kampung Sekaan Kecil, Kampung Sekaan Besar, Matu Bazaar, Kampung Sok
dan Kampung Jemoreng terjejas.

Bekalan elektrik ke kawasan yang terjejas pulih
sepenuhnya jam 6.18 petang, kira-kira 20 minit kemudian.

Timbalan Presiden Bahagian Pengedaran Sarawak Energy,
Yusri Safri berkata gangguan yang disebabkan oleh hidupan liar adalah salah
satu cabaran yang dihadapi oleh pasukan operasi ketika bertugas di kawasan luar
bandar dan kawasan pedalaman.

“Walaupun kami dapat segera mengerahkan pasukan teknikal
untuk memulihkan bekalan kepada pelanggan kami, ianya sangat membimbangkan
melihat haiwan ini terkena renjatan elektrik bervoltan tinggi,” kata Yusri.

Yusri berkata mereka sedang mencari cara untuk
mengurangkan situasi termasuk mengubah dari konduktor tidak bertutup ke
konduktor tertutup, tetapi ini akan dilakukan secara bertahap.

“Ini akan mengurangkan insiden gangguan berkaitan haiwan
dan juga merupakan pendekatan berkelanjutan untuk pengurusan hidupan liar di
daerah-daerah ini,”jelasnya.

Beliau menambah bahawa sebelum saluran elektrik diaktifkan
semula, pasukan teknikal perlu melakukan rondaan di saluran yang terjejas untuk
memastikan semua langkah keselamatan dipertimbangkan, yang meliputi kemungkinan
talian atau tiang jatuh di sepanjang peregangan.

“Adalah menjadi tanggungjawab kita untuk memastikan
keselamatan semua orang berdekatan kemudahan elektrik kita dan kita memandang
serius perkara ini. Untuk laluan talian elektrik yang lebih panjang, mungkin
memerlukan sedikit masa untuk melakukan rondaan terutama ketika berlaku pada
waktu malam, di bawah cuaca yang tidak menentu atau kawasan dengan persekitaran
yang kurang baik.

“Saya harap pelanggan dapat memahami cabaran yang kami
hadapi. Walaupun begitu, kami tetap berkomitmen untuk melakukan yang terbaik
untuk meminimumkan masa gangguan,” ujar Yusri.

Pelanggan boleh menghubungi Pusat Khidmat Pelanggan 24/7
Sarawak Energy di talian 1300-88-3111 atau e-mel ke
customercare@sarawakenergy.com untuk mendapatkan bantuan.

Bekalan elektrik terputus juga dapat dilaporkan melalui
aplikasi mudah alih Sarawak Energy “SEB cares”, yang tersedia di
Google Play Store Android dan juga Apple App Store untuk IOS.

See author's posts


Gigih redah gelombang cari ‘lobster’

ROCKLAND: Ketika Virginia Oliver mula memasang jerat udang karang atau lobster di perairan berbatu Maine, Amerika Syarikat, Perang Dunia Kedua masih lagi sedekad di hadapannya.

Ketika itu juga isyarat trafik elektronik baru saja hendak dicipta dan hanya sebilangan kecil wanita menceburi aktiviti menangkap udang karang sepertinya.

Hampir sekurun kemudian, pada usia 101 tahun, wanita ini masih melakukan kerja yang sama.

Sebagai penangkap udang karang tertua di Maine dan mungkin yang tertua di dunia, Oliver masih setia dengan rutinnya yang kini dilakukan bersama anak lelaki yang berusia 78 tahun, Max.

Oliver mula melakukan kerja itu pada usia 8 tahun, dan pada hari ini dia menangkap udang karang menggunakan bot yang sebelumnya milik mendiang suaminya. Bot itu bernama ‘Virginia’ sempena namanya.

Menurut laporan AFP, belum ada hasrat untuk berhenti melakukan kerja itu, namun mengakui amat bimbang dengan populasi udang karang di Maine. Menurutnya, aktiviti tangkapan komersial yang melampau menjadi puncanya.

“Saya sudah melakukan semua ini sepanjang hayat, maka biarlah saja saya meneruskannya,” ujar Oliver.

Industri udang karang menyaksikan banyak perubahan tahun demi tahun, dan menu itu berkembang daripada menjadi hidangan kelas pekerja hingga diangkat menjadi menu mewah.

Ketika dia memulakan kerja itu, harga udang karang adalah AS$0.28 bagi setiap paun (0.45kg), namun kini harga itu sudah meningkat 15 kali ganda. Kaedah penangkapan juga telah berubah dengan pengenalan pelbagai jenis perkakasan.

Oliver seperti memang ditakdirkan untuk kehidupan itu. Mendiang bapanya dahulu seorang penjual udang karang, sebelum kemudian berkongsi minat tersebut bersama Oliver dengan membawanya ke laut.

Seorang rakan keluarga yang tinggal berdekatan, Wayne Gray memberitahu, Oliver pernah berdepan situasi yang ‘mengerikan’ beberapa tahun lalu, apabila seekor ketam telah mengacip jarinya hingga cedera dan memaksanya menerima tujuh jahitan. Bagaimanapun, insiden itu langsung tidak melunturkan semangatnya.

“Doktor juga sudahpun mengingatkannya, ‘Kenapa masih keluar ke laut?’ Tapi dia tetap mahu melakukannya,” kata Gray tentang rakannya itu.

Setelah bertahun-tahun, Oliver masih teruja tentang memasak makan malam menu udang karang dan biasanya menyediakan satu hidangan untuk dirinya sendiri setiap minggu. Dia tidak ada perancangan untuk berhenti.

“Saya suka melakukan ini… Saya suka berada di tengah laut. Saya akan terus melakukannya selagi mampu,” kata Oliver.-AFP

See author's posts


Jangan terlalu teruja

DI SEBALIK keterujaan dapat kembali menjalani latihan di padang seperti biasa mulai semalam, jurulatih pasukan Terengganu II (TFC II) Roshadi Wahab tetap mengingatkan para pemainnya supaya patuh terhadap peraturan serta Prosedur Operasi Standard (SOP) yang ditetapkan Liga Bola Sepak Malaysia (MFL).

Roshadi berkata beliau amat memahami kegembiraan anak buahnya apabila dapat kembali bersama rakan-rakan sepasukan selepas tiga bulan ‘terkurung’  dan mengikuti program latihan sendiri di rumah akibat Perintah Kawalan Pergerakan (PKP),

Semua pemain termasuk tonggak import sudah berada di Terengganu dan siap sedia untuk turun ke padang dengan norma serta corak latihan yang berbeza.

“Sudah pasti latihan kali ini sangat berbeza kerana pemain masih dilarang bersentuhan antara satu sama lain bagi mencegah penularan pandemik Covid-19 yang masih melanda negara.

“Jadi saya harap pemain dapat menyesuaikan diri dengan cepat dan kembali fokus pada latihan supaya dapat menemui rentak permainan seperti sebelum ini,” katanya ketika dihubungi.

Tambah Roshadi, walaupun akan berlaku kesukaran pada awal latihan kerana pelbagai kekangan dan SOP yang perlu dipatuhi, beliau yakin barisan kendaliannya cukup matang dan akan mendapat kembali rentak permainan mereka dalam masa yang singkat.

TFC ll memulakan cabaran Liga Perdana dengan cemerlang pada awal musim ini dengan memenangi kesemua empat perlawanan menentang Selangor ll, PKNP 2, Kuching FA dan Kelantan United.

Kejayaan itu sekali gus meletakkan skuad Penyu di carta teratas liga Perdana dengan 12 mata diikuti pasukan Kelantan United, sembilan mata.-Bernama

See author's posts


Orang kedua jejak kaki di bulan, berkahwin pada hari lahir ke-93

LOS ANGELES: Angkasawan lagenda Apollo 11, Buzz Aldrin, orang kedua yang menjejakkan kaki di bulan, berkahwin dengan teman wanitanya pada hari jadinya yang ke-93, semalam.

Aldrin dan Anca Faur, yang juga Naib Presiden Eksekutif Buzz Aldrin Ventures, melangsungkan perkahwinan dalam satu majlis tertutup.

“Pada hari lahir saya yang ke-93, saya dengan sukacitanya mengumumkan bahawa cinta lama saya Dr Anca Faur, diikat menerusi tali pertunangan.

“Kami disatukan dalam perkahwinan suci dalam satu majlis peribadi yang kecil di Los Angeles dan berasa teruja,” katanya dalam ciapan Twitter sambil menunjukkan gambar bersama Faur, yang dilaporkan berusia 63 tahun.

Menurut profil LinkedInnya, Faur memperoleh ijazah kedoktoran dalam kejuruteraan kimia dari Universiti Pittsburgh pada 1996 dan sebelum ini pernah bekerja untuk Union Carbide dan Johnson Matthey sebelum menyertai Buzz Aldrin Ventures.

Beliau juga pernah berkhidmat sebagai bendahari untuk Majlis Perniagaan Hidrogen California.

Tiga perkahwinan Aldrin sebelum ini berakhir dengan perceraian.

Angkasawan Amerika Syarikat (AS) itu ialah ahli terakhir misi Apollo 11 yang masih hidup, yang mana beliau dan Neil Armstrong menjadi orang pertama yang menjejakkan kaki di bulan, pada 20 Julai 1969.

Michael Collins, yang mengemudi modul pengangkutan meninggal dunia pada April 2021 manakala manakala Armstrong, rakan angkasawan Aldrin yang berjalan di permukaan bulan, meninggal dunia pada 2012.

Sejak bersara dari Agensi Aeronautik dan Angkasa Lepas (NASA) pada 1971, Aldrin kekal sebagai penyokong kuat penerokaan angkasa lepas.

Sebuah kawah di bulan berhampiran tapak pendaratan Apollo 11 dinamakan sempena beliau sebagai penghormatan. – AFP

See author's posts


India guna Robot Mitra berinteraksi dengan pesakit

NEW DELHI: Sebuah hospital di India menggunakan perkhidmatan robot untuk melakukan rondaan di wad pesakit Covid-19.

Robot dikenali sebagai Mitra bermaksud ‘Kawan’ dalam bahasa Hindi itu terkenal kerana berinteraksi dengan Perdana Menteri India, Narendra Modi dalam satu acara pada tahun 2017.

Robot dilengkapi dengan teknologi pengecaman wajah itu boleh mengenal individu yang pernah berinteraksi dengannya.

Malah tablet yang disediakan pada robot itu turut membolehkan pesakit melihat keluarga mereka menerusi, serta kakitangan perubatan yang tidak dapat memasuki wad.

Mitra digunakan bagi pesakit yang tidak dapat berkomunikasi menggunakan telefon mereka. Dibangunkan oleh Invento Robotics yang berpangkalan di Bengaluru, ia menelan belanja sekitar satu juta rupee.

Robot itu digunakan bagi khidmat konsultasi jarak jauh bagi mengurangkan jangkitan Covid-19.-AFP

See author's posts


Petronas akan teruskan projek cari gali di Laut China Selatan

KUALA LUMPUR: Petronas tetap akan meneruskan projek cari gali di kawasan Laut China Selatan walaupun ketika ini terdapat pertindihan tuntutan dengan China, kata Perdana Menteri Datuk Seri Anwar Ibrahim.

Beliau berkata, ini kerana Malaysia menganggap bahawa projek cari gali yang dilakukan ketika ini berada di dalam kawasan atau wilayah negara.

“Bagaimanapun kalau negara China anggap ini hak mereka, kita boleh buka untuk rundingan, tapi sementara itu, untuk usaha cari gali, kita akan teruskan. Saya tidak mahu elak daripada meneruskan rundingan, kerana ini pendiran ASEAN.

“ASEAN merasakan semua tuntutan bertindih harus diselesaikan secara rundingan, tapi setakat ini Malaysia bertegas bahawa ini (projek cari gali) adalah di kawasan atau wilayah Malaysia,” katanya pada sesi waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan Datuk Seri Takiyuddin Hassan (PN-Kota Bharu) yang ingin tahu sama ada Perdana Menteri ada membincangkan isu berhubung keselamatan serantau dalam lawatan rasminya ke China baru-baru ini, terutamanya dengan kehadiran tentera laut China di Laut China Selatan.

Anwar berkata, pendirian Malaysia berhubung usaha cari gali berkenaan juga telah disampaikan kepada Presiden China Xi Jinping dan rakan sejawatannya Li Qiang dalam lawatan rasminya ke negara tembok besar itu baru-baru ini.

“Memang perkara ini diangkat kerana kedua-dua pihak itu ada tuntutan bertindih di Laut China Selatan terutama kebimbangan negara China kerana Petronas telah menjalankan satu kegiatan besar-besaran di satu kawasan yang juga dituntut oleh negara China,” katanya.

Berhubung kehadiran kapal dan tentera laut China di Laut China Selatan, Perdana Menteri berkata, negara itu telah menjelaskan bahawa ia berada di perairan antarabangsa, namun Kementerian Luar akan terus memantau dan mengeluarkan bantahan sekiranya terdapat perlanggaran.

Anwar berkata, Malaysia dan ASEAN tegas dengan pendirian untuk tidak menyokong sebarang usaha yang boleh meningkatkan ketegangan terutama dalam bidang ketenteraan.

“Sebab itu bila diumum penubuhan AUKUS, Malaysia menyatakan keresahan dan kebimbangan agar perkara ini tidak meledak sebagai suatu yang akan dianggap provokatif yang akan menyebabkan negara China meningkatkan kegiatan mereka di rantau,” katanya.

AUKUS merujuk kepada pembentukan kerjasama pertahanan tiga hala antara Australia, United Kingdom (UK) dan Amerika Syarikat (AS).

Pada 30 Mac lepas Menteri Pertahanan Datuk Seri Mohamad Hasan berkata sebagai anggota ASEAN, Malaysia memegang prinsip untuk mengekalkan ASEAN sebagai  Zon Keamanan, Kebebasan dan Berkecuali (ZOPFAN) termasuklah dalam isu berkaitan perlucutan senjata nuklear, pencegahan percambahan nuklear dan penggunaan teknologi nuklear secara aman.  – Bernama

See author's posts


Kerajaan perlu teliti kembali dasar

KUALA LUMPUR: Malaysia perlu meneliti kembali langkah penetapan dasar selain peranan kerajaan dan institusi untuk mempertingkatkan pertumbuhan sosioekonomi masa depan, kata Menteri Kewangan Tengku Datuk Seri Zafrul Abdul Aziz.

Beliau berkata dalam bergerak ke hadapan, negara mesti merangka langkah baharu untuk pertumbuhan yang lebih berintensifkan pengetahuan dan produktiviti.

“Saya sedar bahawa rakyat Malaysia berhasrat untuk bukan hanya memiliki ekonomi berpendapatan tinggi tetapi juga ekonomi yang memberikan peningkatan yang bermakna dalam taraf hidup seluruh penduduk.

“Rakyat Malaysia semakin bercita-cita untuk mencapai kesejahteraan kedua-dua ekonomi dan sosial, taraf hidup yang tinggi, bukan hanya pendapatan yang tinggi; memenuhi pekerjaan yang bukan sekadar untuk membayar bil. Dan penyampaian perkhidmatan awam yang lebih baik, bukan hanya semata-mata mewujudkan perkhidmatan sedemikian,” katanya.

Beliau berkata demikian pada pada majlis pelancaran laporan Bank Dunia, “Aiming High — Navigating the Next Stage of Malaysia’s Development” pada Selasa.

Tengku Zafrul menambah berbekalkan semangat seumpama itu, adalah penting untuk menilai kembali bukan hanya kepantasan pertumbuhan Malaysia, tetapi juga kualiti, inklusif  dan kemampanannya.

Sebagai contoh, beliau berkata kerajaan harus memastikan peluang yang sama untuk semua rakyat Malaysia, memberikan peluang peningkatan mobiliti dan insentif yang baik untuk tetap dan bekerja di Malaysia.

Menteri Kewangan itu seterusnya menegaskan sumber daya yang lebih besar perlu dilaburkan untuk membina modal insan berkualiti tinggi dan dalam mempermudahkan peluang ekonomi yang lebih luas terutamanya bagi wanita.

Pembaharuan generasi seterusnya untuk meningkatkan produktiviti dan pertumbuhan sektor swasta yang diterajui inovasi juga diperlukan, bersama dengan dasar untuk mempromosikan pengembangan kemahiran dan bakat.

Ini adalah penting dalam memastikan rakyat Malaysia berada di tempat yang lebih baik untuk merebut peluang dan cabaran ekonomi selepas berakhirnya Covid-19, ujar beliau.

Memetik laporan Bank Dunia, Tengku Zafrul menyatakan untuk meningkatkan pertumbuhan ekonomi, Malaysia perlu meningkatkan daya saingnya; mewujudkan pekerjaan berkualiti tinggi; mengukuhkan institusinya; dan meningkatkan keupayaannya untuk membiayai peralihan ke status negara berpendapatan tinggi dan maju.

Bank Dunia turut mengunjurkan Malaysia dijangka mencapai peralihannya kepada ekonomi berpendapatan tinggi dalam tempoh lima tahun akan datang, ujar beliau. – Bernama

See author's posts


PETRONAS bayar SST kepada Sarawak

KUCHING: Petroliam Nasional Berhad (Petronas) memaklumkan kepada Mahkamah Tinggi Kuching akan membayar Cukai Jualan Negeri (SST) kepada Kerajaan Sarawak melalui tujuh anak syarikatnya.

Kesemua anak syarikat termasuk Petronas Carigali Sdn Bhd yang dikenal pasti akan didaftarkan sebagai orang kena cukai di bawah Ordinan Cukai Jualan Negeri 1998 menjelang 15 Ogos ini.

Terdahulu prosiding mahkamah semalam (6Ogos) diadakan di hadapan Hakim Alexander Alexander Siew How Wai.

Sementara Petronas diwakili peguam Andy Tan yang hadir bagi pihak Alvin Chong dan Kerajaan Sarawak diwakili Peguam Datuk Sri JC Fong dan Nur Azhar Bujang.

Semalam juga menyaksikan kerajaan Sarawak tidak akan meneruskan saman terhadap syarikat minyak dan gas itu.

Atas persetujuan semua pihak untuk menarik balik rayuan itu dan tuntutan balas serta syarat lain, Hakim Alexander Siew How Wai memerintahkan agar tindakan rayuan dan tuntutan balas tersebut dihentikan dan pihak tersebut menanggung kos mereka sendiri.

Ketika ditemui pemberita, JC Fong meminta pemberita merujuk kenyataan rasmi Kerajaan Sarawak untuk keterangan lanjut mengapa kes berkenaan ditarik balik.

“Saya tidak perlu mengatakan apa-apa lagi kerana kesnya sudah selesai,” ujarnya.

Pada 3 Ogos lalu, Bernama melaporkan Petronas menarik balik rayuannya terhadap keputusan Mahkamah Tinggi Kuching bahawa Sarawak berhak menuntut SST atas produk petroleum, sementara Kerajaan Sarawak juga menarik balik rayuan balasnya atas isu bidang kuasa Mahkamah Tinggi pada SST.

Oleh Diyana Samsuddin

See author's posts


Perkeso bantu bekas pesakit mental cari kerja

SEREMBAN: Pertubuhan Keselamatan Sosial (Perkeso) akan menjalin kerjasama dengan Jabatan Psikiatri semua hospital kerajaan menerusi program kembali bekerja Restart (Re-employment support, treatment and rehabilitation team) pada penghujung tahun ini, bagi membantu bekas pesakit mental mendapatkan pekerjaan.

Menteri Sumber Manusia Datuk Seri M Saravanan, setakat ini sebanyak 48 peratus daripada 83 peserta program berkenaan telah dibantu dalam penempatan pekerjaan yang melibatkan bekas pesakit dari enam hospital iaitu Hospital Kuala Lumpur, Hospital Tuanku Najihah, Kuala Pilah dan Hospital Canselor Tuanku Muhriz, Universiti Kebangsaan Malaysia.

Tiga lagi hospital, ialah Hospital Selayang, Hospital Melaka dan Hospital Tuanku Ampuan Rahimah di Klang.

“Kementerian dalam usaha memastikan akses kepada peluang pekerjaan dan melihat kepada kelembapan ekonomi, kita perlu membantu semua lapisan masyarakat, tidak terkecuali golongan bekas pesakit mental.

“Melalui program yang bermula sejak 2017 itu, pesakit diberikan pelbagai sokongan termasuk menerusi portal MYFutureJobs. Ia sebagai langkah awal membantu golongan itu sekali gus dapat menyumbang kepada produktiviti negara,” katanya, pada sidang media selepas merasmikan Karnival Penjana Kerjaya Kementerian Sumber Manusia peringkat Negeri Sembilan di sini, semalam.

Mengulas mengenai karnival itu yang bermula sejak 15 Jun lepas, beliau berkata, seramai 12,435 majikan telah membuat pendaftaran bagi insentif pengambilan pekerja dan daripada jumlah itu seramai 37,340 pekerja telah digaji.

“Hari ini, lebih 6,000 kekosongan jawatan menanti dan saya dimaklumkan seramai 2,327 pencari kerja telah mendaftar, maka dengan adanya tawaran ini saya rasa jika tidak memilih semua orang akan dapat kerja,” katanya.

Dalam pada itu, ditanya mengenai cadangan Persekutuan Majikan-majikan Malaysia (MEF) dua hari lepas, supaya Program Subsidi Upah (PSU) yang dijadualkan berakhir bulan ini, dilanjutkan sehingga akhir tahun, beliau berkata perkara itu sedang dikaji dan perlu mengambil kira impak kewangan negara.

— Bernama

See author's posts


120 nembiak mit diberi dos vaksin

MARUDI: Penulung Menteri ba Opis Kepala Menteri, Meratika Pengereja, Imigresen enggau Projek, Dato Gerawat Gala sereta bini iya Datin Ester Mujan Balan ngatur penemuai ngagai Palan Endur Nerima Vaksin (PPV) ba Perpustakaan Awam Marudi ke berengkah kena Hari Satu ke udah.

Bisi 120 iku nembiak mit beumur antara lima ngagai 11 taun dituchuk ngena dos keterubah vaksin Covid-19 ngena Program Immunisasyen Nembiak Mit (PICKids) ke diatur Opis Pengerai Pelilih Marudi.

Maya penemuai nya Dato Gerawat Gala diberi Pemesai Pengerai Pelilih Marudi Dr. Ruthashini R. Selvasingam penerang senentang vaksin ke diberi ngagai bala nembiak mit.

Ku Dr Ruthashini, Vaksin mRNA iya nya Comirnaty 10 mcg Concenttrate for Dispersion (PfizerBioNTech) deka diguna beserimbai maya program nya.

Iya mega madahka, ari asil pengawa mansik klinikal vaksin bisi meda iya efektif 90.7 pesen sereta ulih nambahka imun ke tinggi ngelaban penyakit Covid-19.

Ku iya, PICKids begunaka dua tuchuk dos vaksin ba takah lapan minggu ke ditagaka ba timpuh enam bulan.

See author's posts


Leluai, bubur tradisional etnik Melanau

PELUANG…Para pemilik restoran dari Sarawak dan Semenanjung Malaysia yang berpeluang menikmati hidangan tradisi Melanau pada penjumpaan mereka.

KEBANYAKAN makanan tradisional etnik Melanau di kawasan tengah Sarawak,  terutama di bahagian Mukah adalah berasaskan rumbia atau sagu dan kelapa.

Antara makanan  seumpamanya yang telah dan mulai mendapat tempat dalam kalangan penggemar makanan tempatan mahupun dari luar adalah  Tebaloi, Bebola Sagu, Linut dan Leluai.

Leluai diperbuat daripada bahan-bahan yang agak ringkas namun mempunyai rasa yang unik dan tersendiri.

Ia merupakan bubur cita rasa Melanau,  dengan mempunyai  rasa lemak  manis dan  sesuai dimakan ketika pada bila-bila masa, tidak kira panas atau ditambah ais.

Ramuan utamanya ialah  isi kelapa, air kelapa, gula apong, daun pandan dan biji sagu  yang dibuat khusus untuk Leluai.

Cara pembuatannya bergantung kepada cita rasa pembuatnya,  terutama sebanyak mana bahan-bahan diperlukan, termasuk saiz hirisan isi kelapa, sama ada dipotong secara memanjang atau berbentuk persegi empat.

Di sesetengah kawasan di  Mukah, Leluai  dijadikan  sebagai menu pilihan untuk berbuka puasa pada bulan Ramadan atau digilirkan dengan Bubur Lambuk dan Bubur Pedas yang sememangnya sinonim dengan bulan tersebut.

Baru-baru ini Leluai telah diperkenalkan kepada tetamu dari luar, terutama para pemilik restoran dari Semenanjung Malaysia dan Sarawak.  Pada majlis  Sambutan Ulangtahun Ke-40 Persatuan Peniaga Kedai Kopi Dan Restoran (PPKKR) Bahagian Mukah itu, mereka berpeluang menikmati keenakan Leluai dan rata-rata memujinya kerana keenakannya.

Selain  Leluai, Tebaloi Udang yang berbungkus dengan daun dan diperbuat daripada kelapa dengan s udang sebagai inti turut dihidangkan.

Hidangan tradisi Melanau yang turut diperkenalkan pada majlis ini ialah Linut dan Umai.

Inisiatif  mengetengah makanan-makanan tempatan oleh pihak penganjur pada majlis ini dianggap sesuatu yang harus dipuji kerana ia adalah antara wadah yang terbaik untuk mempromosikan makanan-makanan tempatan.

Justeru,  diharapkan banyak lagi produk makanan keluaran tempatan   diketengahkan pada majlis yang dihadiri oleh tetamu dari luar seperti itu kerana ia adalah kaedah promosi secara `mulut ke mulut’ yang diperakui sebagai kaedah pemasaran yang sangat efektif.

Oleh HENRY B SIYU

See author's posts


Lebih banyak perniagaan didaftarkan

KUALA LUMPUR: Bilangan perniagaan baharu yang didaftarkan antara tempoh Mac dan Oktober tahun ini jauh mengatasi jumlah entiti perniagaan yang menutup operasi mereka semasa tempoh tersebut meskipun berdepan cabaran pandemik Covid-19 dan perintah kawalan pergerakan (PKP).

Menurut data Suruhanjaya Syarikat Malaysia (SSM) sebanyak 281,781 perniagaan baharu didaftarkan manakala 31,190 entiti perniagaan memfailkan untuk menutup perniagaan semasa tempoh itu, kata Menteri Pembangunan Usahawan dan Koperasi, Datuk Seri Dr. Wan Junaidi Tuanku Jaafar.

“SSM juga mengambil inisiatif untuk membatalkan syarikat yang tidak aktif dengan menghantar notis di bawah seksyen 551 Akta Syarikat 2016 kepada 35,944 syarikat,” katanya dalam satu kenyataan sebagai respons kepada artikel bertarikh 11 Nov yang dikeluarkan akhbar harian The Sun bertajuk “100,000 SME put out of business” (100,000 PKS tutup perniagaan).

Laporan itu memetik Presiden Persatuan PKS Malaysia Datuk Michael Kang sebagai berkata kira-kira 100,000 perusahaan kecil dan sederhana (PKS) mungkin ditutup sejak PKP dilaksanakan pada Mac, yang melebihi daripada angka ditunjukkan oleh data rasmi.

Memetik data SSM, Wan Junaidi berkata sebahagian besar daripada entiti perniagaan yang baru didaftarkan pada tempoh Mac-Oktober terdiri daripada pemilik tunggal dan perkongsian (89.3 peratus), diikuti syarikat (9.8 peratus) dan perkongsian liabiliti terhad (0.8 peratus).

Beliau juga memetik kaji selidik mengenai Covid-19 pada Mei dan Ogos tahun ini yang dijalankan masing-masing oleh SME Corporation Malaysia dan kementeriannya, menunjukkan peratusan perniagaan yang menutup operasi agak rendah sedikit pada Ogos pada 1.4 peratus berbanding 1.6 peratus pada Mei.

Menurutnya, PKS membentuk 98.5 peratus (907,065) daripada perniagaan di Malaysia dan kerajaan amat menyedari keperluan mempunyai rangka kerja kukuh bagi pembangunan PKS untuk menghasilkan keputusan optimum daripada pelbagai inisiatif bagi mengukuhkan pertumbuhan ekonomi.

Ini, katanya, dicerminkan menerusi penubuhan Majlis Pembangunan Usahawan dan PKS Kebangsaan (MPUPK) yang sebelum ini dikenali sebagai Majlis Pembangunan PKS Kebangsaan.

Wan Junaidi berkata sejumlah 211 program keusahawanan dan pembangunan PKS sedang dilaksanakan tahun ini dengan jumlah peruntukan sebanyak RM12.9 bilion, seperti yang dilaporkan oleh 17 kementerian dan lebih 60 agensi.

“PKS perlu memanfaatkan pendekatan perundingan ini untuk menyampaikan hasrat keperluan mereka secara munasabah. Setiap pihak perlu memikul peranan mereka dengan baik untuk memulihkan ekonomi dalam tempoh sesingkat yang mungkin,” katanya. – Bernama

See author's posts


Kreativiti Mujab hasilkan gayor gong

Sebut sahaja ‘Mujab’ sudah pastinya pendengar setia stesen radio Wai FM Iban amat mengenali personaliti Radio Televisyen Malaysia (RTM) yang telah berjaya mengangkat watak berkenaan bersama ‘Bunyau’ melalui segmen atau kapsul khas mereka di radio.

Personaliti RTM tersebut iaitu Stonton James Jaga, 38, amat diminati ramai pendengar setia Wai FM Iban bersama Ken Michael (Bunyau) berhubung kelincahan dan lawak mereka ketika mengetengahkan kapsul mereka di corong radio sepanjang minggu.

Bagaimanapun disebalik kelincahan menghiburkan pendengar setia radio Wai FM Iban, beliau juga sebenarnya memiliki satu lagi bakat lain yang mungkin tidak disedari oleh peminat selama ini.

Bakat yang dimaksudkan di sini ialah menghasilkan ‘stand’ gong (digelar sebagai gayor gong di negara Indonesia) iaitu satu peralatan yang dibina berasaskan kayu untuk menggantung alat muzik gong.

Stonton ketika ditemui berkata idea untuk menghasilkan gayor gong mula timbul apabila beliau terserempak dengan banyak serpihan kayu jenis pelaie yang tidak lagi digunakan oleh pemaju di tapak perumahan berhampiran.

“Kebetulan ketika itu, Perintah Kawalan Pergerakan (PKP) sedang dikuatkuasa dengan kebanyakan rakan sekerja termasuk saya meluangkan lebih banyak masa di rumah berbanding di tempat kerja.

“Justeru saya mula melayari YouTube untuk mempelajari cara menghasilkan gayor gong untuk dijadikan sebagai satu aktiviti utama pada waktu lapang ketika itu sementara kelonggaan penguatkuasaan PKP,” kata beliau.

Selain itu ilmu pertukangan yang ditimbanya ketika mengambil kursus Binaan Bangunan di Sekolah Vokasional Betong (kini sudah diangkat sebagai kolej) dari tahun 1999 hingga 2000 juga turut dimanfaat bagi menghasilkan peralatan itu.

Malah ilmu dan tunjuk ajar yang diberi oleh mendiang bapanya kata Stonton yang gemar bertukang ketika hayatnya dahulu turut dimanfaat untuk menghasilkan gayor gong berkenaan di rumah.

“Saya juga turut mempelajari cara menghasilkan reka bentuk ukiran gayor gong yang menarik di laman web Google dengan jiran sebelah rumah amat bermurah hati meminjamkan mesin Jig Saw (gergaji bulat) dan pencanai elektrik (grinder) bagi tujuan itu.

“Dengan berbekalkan serpihan kayu pelaie, cat, berus, mesin gergaji bulat dan mesin pencanai elektrik, saya kemudiannya memulakan kerja menghasilkan gayor gong berkenaan di rumah sehingga ia berjaya disiapkan dalam masa seminggu,” kata beliau.

Stonton memberitahu telah berjaya menghasilkan dua gayor gong bagi tujuan perhiasan di rumah dan bercadang mahu mempelajari ilmu penghasilan peralatan tersebut dengan lebih cantik di masa akan datang.

“Kini saya kembali sibuk bertugas di konti untuk menghiburkan pendengar setia stesen Wai FM Iban dan dalam pada masa sama turut bertungkus lumus menyiapkan drama komedi Tembawai Kanyuk The Series.

“Jika ada waktu terluang baharulah saya akan kembali menghasilkan gayor gong. Kini dua gayor gong yang telah saya hasilkan menjadi perhiasan penting di rumah dan bukti kepada minat mendalam saya terdapat seni ukiran tradisional kaum Dayak,” kata beliau.

Oleh VALENTINE NGUMBANG

See author's posts


RISHI SUNAK PERDANA MENTERI KETIGA BRITAIN

LONDON: Rishi Sunak pada Selasa menjadi perdana menteri ketiga Britain tahun ini dan orang kulit berwarna pertama yang mengetuai bekas kuasa empayar itu, berikrar untuk membaiki kewangannya yang terjejas selepas Liz Truss hanya bertahan selama 49 hari.

Sunak berucap di luar 10 Downing Street selepas pelantikannya oleh Raja Charles III, mengehadkan perubahan luar biasa terbaru dalam politik UK berikutan kematian Boris Johnson pada Julai.

Keluar dari Downing Street sebelum itu, Truss mengucapkan ‘setiap kejayaan’ kepada Sunak dan berkata dia kekal ‘lebih yakin berbanding sebelum ini’ bahawa Britain perlu ‘berani’ dalam menghadapi cabaran yang dihadapinya.

Sunak menjadi pemimpin baharu Konservatif yang memerintah pada hari Isnin selepas menang ke atas pencabar saingan Penny Mordaunt, yang gagal memperoleh pencalonan yang mencukupi daripada Ahli Parlimen Tory.

Ia telah menjadi pertarungan dua hala selepas Johnson secara dramatik membatalkan percubaan kemunculan semula lewat Ahad, setelah gagal memujuk Sunak untuk berkongsi kuasa. Dia mengekalkan kesunyian yang memekakkan telinga sejak itu.

Sunak, seorang Hindu, adalah perdana menteri British-India pertama dan, pada usia 42 tahun, pemimpin termuda dalam lebih daripada dua abad.

Presiden AS Joe Biden menyebut pilihan itu sebagai “pemecah tanah”, dan berikrar untuk menghubungi Sunak tidak lama lagi. – AFP

See author's posts


Rasional kemasukan pakar perumahan Singapura antara tumpuan Dewan Rakyat

KUALA LUMPUR: Isu mengenai rasional kemasukan pakar perumahan Singapura ke Malaysia sedangkan negara mempunyai pakar perancangan bandar tempatan yang boleh dimanfaatkan, antara yang dibangkitkan pada persidangan Dewan Rakyat, hari ini.

Menurut Aturan Urusan Mesyuarat di laman rasmi Parlimen, soalan itu akan dikemukakan Shaharizukirnain Abd Kadir (PN-Setiu) kepada Menteri Pembangunan Kerajaan Tempatan pada sesi Pertanyaan-Pertanyaan Menteri.

Pada sesi soal jawab pula, P. Prabakaran (PH-Batu) meminta Menteri Komunikasi dan Digital menyatakan sama ada kerajaan berhasrat mengkaji semula kebenaran penggunaan aplikasi Telegram, Wechat, Michat dan beberapa aplikasi chat lain yang dilihat banyak pengaruh negatif kepada generasi muda.

Turut tersenarai, soalan Rushdan Rusmi (PN-Padang Besar) yang meminta Perdana Menteri menyatakan tahap kesediaan agensi pengurusan bencana dalam mendepani bencana alam seperti kes tanah runtuh Batang Kali.

Selain itu, Hassan Abdul Karim (PH-Pasir Gudang) akan mengajukan soalan kepada Menteri Pendidikan Tinggi mengenai sama ada kerajaan bercadang memansuhkan Akta Universiti dan Kolej Universiti 1971 yang telah berusia 52 tahun untuk digantikan dengan akta baharu yang bersesuaian dengan zaman kini.

Persidangan hari ini kemudian diteruskan dengan sesi penggulungan perbahasan Usul Menjunjung Kasih Titah Diraja mengikut kementerian masing-masing. – Bernama

See author's posts


City capai persetujuan dapatkan Haaland

MANCHESTER City semalam mengumumkan mereka telah mencapai persetujuan untuk menandatangani bintang penyerang Erling Haaland dari Borussia Dortmund menghantar kenyataan yang tidak menyenangkan kepada pesaing mereka.

Pemain antarabangsa Norway itu akan berpindah ke Etihad selepas juara Liga Perdana Inggeris itu bersetuju untuk membayar klausa pelepasan 60 juta euro seperti yang yang dilaporkan.

“Manchester City boleh mengesahkan kami telah mencapai persetujuan secara prinsip dengan Borussia Dortmund untuk perpindahan penyerang Erling Haaland ke kelab pada 1 Julai 2022,” kata kelab itu dalam satu kenyataan.

“Perpindahan tetap tertakluk kepada syarat kelab memuktamadkan terma dengan pemain itu.”

Perjanjian untuk pemain berusia 21 tahun itu menamatkan pencarian lama City untuk pemain penyerang sebenar bagi menggantikan penjaring terbanyak Sergio Aguero, yang meninggalkan kelab tahun lalu.

Kelab itu gagal dalam percubaan berprofil tinggi untuk mendapatkan kapten England, Harry Kane dari Tottenham Hotspur pada musim panas lalu.

Haaland, yang bapanya Alf-Inge bermain untuk City dari 2000 hingga 2003, telah menjadi sensasi sejak menyertai Dortmund dari RB Salzburg pada Januari 2020, menjaringkan 85 gol dalam 88 penampilan untuk kelab dari Jerman itu.

Spekulasi yang mengaitkan City dengan Haaland telah meningkat dalam beberapa minggu kebelakangan ini, dengan laporan pada hari Isnin mendakwa pemain itu telah menjalani pemeriksaan perubatan.

Pengurus Pep Guardiola enggan membincangkan situasi itu dalam sidang akhbar pada hari Rabu menjelang perlawanan pada hari Khamis di Wolves, tetapi semua meramalkan perjanjian itu akan berlaku.

“Semua orang tahu situasi itu, tetapi saya tidak sepatutnya bercakap kerana saya tidak suka bercakap mengenai masa depan, musim depan,” katanya.

“Pada masa yang sama saya harus mengatakan sesuatu, tetapi Borussia Dortmund dan Man City memberitahu saya, saya tidak dibenarkan untuk berkata apa-apa sehingga perjanjian itu selesai sepenuhnya, jadi saya tidak boleh bercakap. Saya minta maaf. Kita akan ada masa untuk bercakap mengenainya.”

City, yang merupakan penjaring terbanyak Liga Perdana Inggeris musim ini dengan 89 gol, sering bermain tanpa penyerang utama yang diiktiraf sejak dua musim lalu. – AFP

See author's posts


Jadikan Unimas antara 100 terbaik dunia

Oleh Azreen Keria

KOTA SAMARAHAN: Jadikan Universiti Malaysia Sarawak (Unimas) berada dalam senarai 100 universiti terbaik dunia.

Pro-Canselor Unimas, Datuk Amar Douglas Uggah Embas berkata aspirasi itu jika berjaya digapai akan membanggakan Sarawak.

“Itu aspirasi saya supaya Unimas berada dalam senarai 100 terbaik dalam kedudukan universiti dunia suatu hari nanti dan melahirkan bakat dan pemimpin masa depan.

“Itu pasti membanggakan Sarawak,” katanya dalam ucapan pada sesi keempat Istiadat Konvokesyen UNIMAS ke-26 di sini hari ini.

Uggah yang juga Timbalan Premier Sarawak berkata buat masa ini Unimas berada pada kedudukan 1,201 dalam kalangan 1,799 universiti di 104 negara dan wilayah seeta menduduki tempat 401 dalam ranking universiti dunia.

Bagaimanapun katanya, Unimas berada pada kedudukan lapan teratas dan disenarai pendek dalam dua kategori – ‘Workplace Of The Year’ dan ‘International Strategy Of The Year’.

“Dengan sokongan kerjasama berterusan yang diberikan antara Kerajaan Sarawak dan UNIMAS, saya optimis universiti ini akan mencapai tahap lebih tinggi pada tahun-tahun akan datang,”katanya.

Uggah berkata universiti itu akan dapat melahirkan graduan yang mempunyai masa depan, menggalakkan kecemerlangan penyelidikan, melahirkan bakat, berdaya saing di peringkat global dan paling penting, mampan dari segi kewangan.

“Saya percaya dengan rancangan dan aspirasi baharu itu, Unimas akan dapat melonjak ke arah kecemerlangan dan mencapai transformasi melalui fungsi terasnya dalam pendidikan, penyelidikan, pertukaran pengetahuan, serta melalui penglibatan dengan pihak berkepentingan dan komuniti,” katanya.

Beliau turut menzahirkan ucapan tahniah kepada universiti yang baru-baru ini menerima pengiktirafan daripada The Awards Asia 2022.

Pada majlis konvokesyen sesi keempat itu, seramai 687 graduan dari Fakulti Sains Komputer dan Teknologi Maklumat serta Fakulti Kejuruteraan telah menerima skrol masing-masing.

See author's posts


Bomba ‘spider-man’ di Masjid Besar Lawas

LAWAS: Anggota bomba yang mengadakan latihan ‘ala spider-man’ di Masjid Besar Darul Ma’mur Lawas menarik perhatian orang ramai di kawasan sekitar.

Seramai 30 orang ‘spider-man bomba’ dari Balai Bomba Dan Penyelamat (BBP) Lawas menunjukkan aksi menuruni bahagian tepi masjid pada ketinggian 47 meter, lengkap dengan peralatan khas.

Ketua BBP Lawas Azman Ibrahim berkata pihaknya mengadakan latihan dengan kemahiran teknikal tinggi bagi memastikan kesiapsiagaan pegawai dan anggotanya pada tahap terbaik terutama dalam operasi penyelamatan di tempat tinggi.

“Latihan teknikal penyelamatan tali aras tinggi BBP Lawas dijalankan hampir 10 jam untuk memastikan pegawai dan anggota sentiasa bersedia  menyelamat di kawasan tanah tinggi, lereng bukit dan gaung,”katanya.

Azman berkata, biasanya latihan itu dilakukan di BBP yang mempunyai menara latihan, namun ada kalanya ia diadakan di luar bagi menguji cabaran seperti di kawasan tinggi termasuk di kawasan Masjid Besar Lawas.

“Latihan itu mampu meningkatkan kemahiran dan keyakinan diri anggota dalam aspek teknikal penyelamatan tali aras tinggi, selain menguji kemahiran dipelajari mereka dan emosi terutama apabila berdepan detik cemas,” katanya.

Katanya, latihan menggunakan tali atau dipanggil ‘abseiling’ dari aras ketinggian lebih 47 meter  benar-benar menguji kesiapsiagaan mereka selain kemahiran mengendali peralatan.

Seramai 30 pegawai dan anggota dari BBP Lawas menyertai latihan itu yang  dikendalikan enam  jurulatih pakar tali dengan beberapa teknik diterapkan supaya mereka tidak kekok dalam latihan yang bermula jam 8 pagi hingga 5 petang semalam.

“Latihan dilakukan sebagai pendedahan dan pembiasaan gerak kerja teknikal penyelamatan tali aras tinggi kepada pegawai bomba baharu dan pegawai bomba bantuan serta latihan pengukuhan kepada pegawai bomba sedia ada,” katanya.

Oleh ADENG EDRUS

See author's posts


Terus kekal patuhi SOP

KUCHING: Timbalan Ketua Menteri Tan Sri Datuk Amar Dr. James Jemut Masing menggesa rakyat Malaysia untuk mematuhi Prosedur Operasi Standard (SOP) supaya kejadian yang berlaku di India tidak berlaku di negara ini.

Pandemik Covid-19 di India menyebabkan jumlah kematian sebanyak 2,500 orang setiap hari, yang dikatakan Masing adalah peringatan yang amat menyedihkan kerana gagal mengikuti SOP.

Malaysia akan mengadakan dua festival budaya keagamaan, Hari Raya Aidilfitri dan Hari Gawai Dayak, yang cenderung menarik orang ramai untuk berhimpun atau berkumpul beramai-ramai.

“Sekiranya kita tidak mematuhi SOP, tsunami Covid-19 akan berlaku di sini. Kita mampu tidak menyambut satu atau dua Hari Raya atau Gawai, tetapi kita masih hidup,” tegasnya, memberi amaran.

Masing menjelaskan kerajaan India membenarkan upacara keagamaan yang melibatkan ribuan orang berkumpul di Sungai Indus untuk upacara mandi.

“Mereka tidak menghiraukan tentang ilmu pengetahuan, tetapi percaya pada kekuatan penyediaan untuk melindungi mereka dari kesan kematian akibat Covid-19. Akibatnya ialah beratus-ratus orang India mati setiap hari.

“Saya menghargai perlunya mempraktikkan kepercayaan agama kita. Tetapi saya mengingati akan pepatah Arab yang menyatakan, ‘Percaya kepada Tuhan, tetapi ikatkan unta’.

Masing memberitahu beliau gembira kerana mengetahui orang Kristian di Sarawak, pada puncak wabak Covid-19, mengikuti SOP dengan ketat, sambil meminta pertolongan Tuhan untuk melindungi mereka.

Oleh CONNIE CHIENG

See author's posts


Abang Johari sertai Konvoi Kembara Sarawak Merdeka Miri-Bintulu esok

MIRI: Premier Sarawak Datuk Patinggi Tan Sri Abang Johari Tun Openg dijangka mengetuai seramai 268 peserta lain esok untuk menjayakan Konvoi Kembara sempena Sambutan Perayaan 60 Tahun Sarawak Merdeka.

Perjalanan sejauh 168.3 kilometer (km) dari Miri ke Bintulu esok akan melibatkan 56 kenderaan pacuan empat roda, 81 motosikal dan lapan bas, motohome, ambulans dan kenderaan kerajaan.

Sepanjang konvoi tersebut, Abang Johari bersama rombongan konvoi akan singgah ke beberapa lokasi untuk bersua muka dengan rakyat di kawasan.

Pelancaran pameran digital 60 Tahun Sarawak Merdeka bakal dilancarkan sendiri oleh Premier Sarawak sebelum bermulanya konvoi dan pelepasan oleh Timbalan Premier Sarawak Dato Sri Dr. Sim Kui Hian di Stadium Tertutup Miri, esok.

Premier Sarawak akan mengetuai konvoi ke Pantai Bungai, Subis sebagai lokasi persinggahan pertama dan kemudiannya ke Kampung Nyalau, Bintulu.

Konvoi Kembara Bahagian Bintulu melibatkan 60 kenderaan termasuk komuniti ‘bikers’, persatuan pacuan empat roda serta kenderaan agensi kerajaan dan swasta akan turut serta bersama konvoi tetap itu bermula dari Kampung Nyalau nanti.

Selepas itu, konvoi tersebut akan meneruskan jelajah sehingga ke lokasi penamat iaitu di NAIM Street Mall, Bintulu Paragon di mana Premier Sarawak juga akan merasmikan Pameran Digital 60 Tahun Bahagian Bintulu.

Turut diadakan penyerahan Bendera Sarawak dan Bendera 60 Tahun Sarawak Merdeka oleh Residen Bahagian Miri Jamalie Busri kepada Residen Bahagian Bintulu Nyurak Keti.

Sementara itu, Datuk Patinggi Tan Sri Abang Zohari turut akan menyempurnakan Majlis Makan Malam Bersama Komuniti di Hotel Parkcity Everly malam esok.

Majlis pelancaran dan pelepasan  Konvoi Kembara Sarawak Merdeka Bahagian Bintulu pula akan diadakan di NAIM Street Mall, Bintulu Paragon pada Ahad ini.

Selain penganjuran konvoi kembara dan pameran digital, sambutan dijangka meriah dengan pelbagai acara sampingan diadakan di setiap bahagian termasuk Program Sarawak X-Tive, pameran kesihatan serta aktiviti jualan oleh para usahawan tempatan.

See author's posts


Roglic menang peringkat keempat

PESAING Jelajah Perancis yang diberi perhatian panas, Primoz Roglic memenangi peringkat empat dalam penamat pertama yang berakhir di puncak tetapi gagal menjatuhkan pesaing utamanya dalam proses itu, termasuk pendahulu keseluruhan, Julian Alaphilippe.

Pada hari yang sempurna untuk berlumba juara Vuelta a Espana itu menewaskan rakan senegaranya dari Slovenia, Tadej Pogacar di tempat kedua, sementara Guillaume Martin berada di tempat ketiga setelah kayuhan 160.5 kilometer (km) ke garisan penamat di ketinggian 1850 meter.

“Ini adalah hari yang sangat sukar dan itu adalah kemenangan yang bagus,” kata bekas pelompat ski, Roglic, yang kekal merendah diri sejak telibat dalam kemalangan mengerikan yang menyaksikan dia kehilangan banyak kulit dalam perlumbaan terakhirnya.

“Saya sangat gembira dapat menang, tetapi saya harus menerima dia masih kuning,” katanya mengenai pelumba dari Perancis, Alaphilippe.

Penyandang gelaran Egan Bernal dari Colombia mengekalkan tenaga beliau setelah Roglic melakukan pecutan hanya 400 meter dari garisan penamat, menamatkan perlumbaan dengan selesa dalam kumpulan terpilih sekitar 20 orang.

Pengarah sukan pasukan Jumbo-Visma, Roglic, Grischa Niermann berkata, menjelang peringkat ini adalah peluang untuk menguji kaki dan pesaing mereka. – AFP

See author's posts